Маййит чиққан хонада чироқ ёқиш мумкинми?\nЮртимизнинг баъзи жойларида маййит ўлган хонадонда чироқ ёқилади. Халқ орасида “чироқ” дея зикр қилинадиган, пахтадан ясалган ва ёғга ботириладиган пилик ёки оддий шамни аёллар таъзия ўтгандан кейин маййит ўлган хонада 40 кун ёқиб қўйишади. Бу “чироқлар” маййитнинг руҳи учун ёқилар экан. “Маййит ўлган хонада чироқ ёқилишига муносабатингиз қандай?” деган саволга аёлларнинг 27% и “Маййитнинг руҳи учун чироқ ёқилади”, 38% и “Чироқ ёқиш керак деб ўйлайман”, деган жавобларни белгилашган. Тошкент шаҳрида яшовчи асли қорақалпоғистонлик бир аёлдан сўралганда шундай маълумотларни бердилар: “Ёшим 48 да. Мен Қорақалпоғистонда туғилиб ўсганман. Ака-укаларим, опа-сингилларим, онам ўша ерда туришади. Ўтган йили отам қазо қилдилар. Отамнинг таъзиясида кўрганларим ва шу пайтгача таъзияхоналарда кўрганларим мени анчагина ташвишга солади. Авваламбор, бизда яъни Қорақалпоғистонда маййит уч кунгача кўмилмайди. Таъзиянинг биринчи куни қўй сўйилади. Келганлар худди “тўёна” олиб келгандек пул, баъзилар мато, тўн кўтариб келишади. Олиб келинган пулларни ким қанча олиб келганини билиш ва уларнинг ҳам уйларида таъзия бўлганда олиб бориш учун рўйхат қилиб ёзиб қўйишади. Уч кун овқатлар пишириб, меҳмондорчилик қилишади. Бу орада маййит бирор хонага қўйилади. Қиш кунлари бўлса майли, аммо ёз кунлари маййитни ҳидланиб кетмаслиги учун махсус муз ичига солиб қўйишади. Ўз отамнинг жасадларига ҳам шундай муомала қилишди. Маййитни вақтида кўмиш кераклигини тушунтирмоқчи бўлдим. Аммо қулоқ солишмади. Уч кундан кейин маййит кўмиб келингач, ўша хонада чироқ ёқилади. 40 кун давомида “ис” чиқариб, қатлама пиширилади. Пайшанба куни аёл-эркак, ёш-қари аралаш, ҳатто ёш болалар билан бирга қабристонга боришади. Тоғораларда ҳар хил нарсалар пишириб олиб боришади. Аёллар очиқ-сочиқ кийинган, зиёрат одобларига риоя қилишмайди. Аввал қабр ёнига бориб тиловат қилишади, сўнгра қабристон қоровули ёки гўрковнинг хонасига кириб биргалашиб ўша нарсалардан ейишади. Қолган нарсаларни яна тоғораларига солиб, қайтариб олиб кетишади.\nҲалиги йиғилган пуллардан қолганига қабр устига мақбара қурдиришади. Ушбу одатлар бизнинг оиламизда ҳам бор. Афсуски, бу ишларнинг нотўғри эканини уларга ҳечам уқтира олмайман...”.\nБу аёлнинг гаплари аввалига мени ҳайрон қолдирди. Кейинчалик афсуски у айтган ношаръий ишлар бўлар экан.\nМарҳумнинг дафнини кечиктириш таҳримий макруҳдир. Марҳум дафнини унга катта жамоат жаноза намозини ўқиши учун кечиктириш макруҳдир. Шундай экан, шунчаки кечиктириб ёки узоқ қариндошларни кутиш мақсадида дафн ва жаноза намозини кечиктириш ундан-да макруҳдир.\nАфсус, бундай ва бунга ўхшаш ношаръий ҳолатлар, урф-одатлар Республикамизнинг бошқа ҳудудларида ҳам учраб туради.\nСирдарё вилоятининг Гулистон туманидаги аёллардан бирининг гапига кўра, аксар аёллар чироқ ёқилиши керак деган фикрни билдиришган. “Нега?” деган саволга деярли бир хил – “Ўлган одамнинг руҳи учун ёқилади”, “Ота-боболаримиз шундай қилишган, чироқ ёқмасак бўлмайди-да!” каби жавоблар олинди. Баъзилар 40 кун ёқишини, баъзилар эса 40 кун ёқиб ўтирмасдан, бир кунда 40 та чироқ ёқишини маълум қилди.\nИслом шариатида чироқ ёқиш деган нарса йўқдир. Динда йўқ нарсани қилиш бидъатдир. Баъзи китобларда бу амал ширк дейилган.\n“Мусибатга тоқатсизлик қилиб, юз ва қўлларини қорага бўяш, ёқа йиртиш, юзни тирнаб қон чиқариш, бошига тупроқ сочиш, сон ва кўкракларига уриб фарёд солиш, қабристонга чироқ ёқиш каби ишлар ботил ва жоҳилият одатларидандир”.\nБошга бир синов келганида, иши юришмаганида, беморлик, тушкунликка тушганда кўпчилик берадиган маслаҳат шундай бўлади: “Фолбинга боринг, бирортаси амал қилиб қўйган бўлмасин”. Фолбин ҳам кутилган гапни айтади: “Амал қилишибди” ёки “Фотиҳа олишингиз керак”. Бунинг учун ҳафталик овқатларни қилиб юборишни тавсия этади. Бундай бидъатлар исрофгарчиликка олиб келиб, Аллоҳ асрасин, энг ёмони ширкка олиб боради.\nҲафталик овқатлар борасида ҳам иримлар бор бўлиб, ҳар бир куннинг махсус овқати бор эмиш: Душанба куни эр-шерларга атаб норин; сешанба куни – қиймали мошкичири; чоршанба куни – чучвара (тугун оши), чучварани қозонга солишдан аввал ниятлари айтилиб, учта чучваранинг тугуни ечилади; пайшанба куни – қирқ битта нўхат солиниб ош, ҳолвайтар; жума куни – қайсар париларга атаб қайла; шанба куни – шавла билан сомса қилинади; якшанба куни – дастурхонга тўққиз хил нарса қўйилади: мева, қанд, юпқа, чалпак, нон, шунингдек, калла-пойча солинади, чўзма, ҳолвайтар пиширилади.\nФолбинлар инсонни бошига тушадиган ҳар қандай синовларни кетказишни таомга, егуликка боғлиқ деб билишади ва буни ҳузурига келганларга уқтиришади. Аслида, билиш лозимки, ҳар бир мусибат, ҳорғинлик, беморлик Аллоҳ таолонинг изни билан бўлади. Аллоҳ таоло бандасига муҳаббат қилгани учун ҳам синов беради. Ёлғиз Ўзидангина мадад сўралади.\nИмом Табароний Восила ибн Асқаъ розияллоҳу анҳудан ривоят қилган ҳадисда Расули Акрам саллоллоҳу алайҳи васаллам: “Ким фолбиннинг ҳузурига келиб, ундан бирор нарсани сўраса, қирқ кечагача тавбаси тўсилади. Агар фолбиннинг гапига ишонса, кофир бўлади”, деганлар.\nҲижрий йил муҳаррам ойидан бошланади. Муҳаррам ойининг ўнинчи куни Ашуро куни деб аталади. Ашуро сўзи “ўнинчи кун” деганидир. Аммо айримлар айнан муҳаррам ойини “ашир ойи” ёки “ширгуруч тарқатиладиган ой” деб нотўғри эътиқод қилишади. Таом қилиб қўни-қўшниларга тарқатиш, албатта, яхши одат, қўшничилик ҳаққи ҳам. Аммо муҳаррам ойини айнан ширгуруч пиширишга сабаб қилиниши хато тушунчадир. Бундан ташқари, олдинги вақтларда арафа кунлари савоб олиш мақсадида муҳтож кимсаларга, қўшниларга таом тарқатилган. Агар қўни-қўшнилар орасида муҳтожлар бўлса, биргина арафа куни эмас, бошқа кунлари ҳам қўшничилик ҳаққи учун таом берилса, савоби улуғ бўлади.\nТаъзия маросимларида қилинадиган ҳолвайтар ҳам “маййит чиққан жойда ис чиқариш” маъносида қилинади. Ҳолвайтар “пайшанбалик”, “якшанбалик” ва бошқа маросимларда ҳам қилинади. Бу таомнинг асл моҳияти эса қуйидагича: Ойша розияллоҳу анҳодан ривоят қилинади: “У киши ўз аҳлларидан бирон киши вафот этадиган бўлса, шу сабабли аёллар тўпланиб тарқагандан сўнг, фақат аҳллари ва хос кишилар қолганда бир декча талбийна қилишга амр этарди. Сўнгра уни нонли шўрва устига қуйиларди. Кейин у киши: “Эй аёллар, шуни еб олинглар. Мен Расулуллоҳ соллаллоҳу алайҳи ва салламнинг “Талбийна беморнинг юрагини қувватли қилувчидир ва баъзи маҳзунликни кетказади”, деганларини эшитганман”, дер эди (Имом Бухорий, Муслим ривояти).\n“Талбийна“ – ун, сут ва асалдан пишириб тайёрланадиган таом. Ушбу ривоятда Пайғамбаримиз соллаллоҳу алайҳи ва саллам тавсия қилган, юракни қувватлаб, хафаликни кетказадиган “талбийна” таоми ҳақида сўз кетмоқда. Ойша онамиз розияллоҳу анҳо Пайғамбаримиз соллаллоҳу алайҳи ва салламдан эшитганлари учун ўзлари иштирок этган таъзияларда мусибатзада аёлларга ўша таомни егизар эканлар.\nҲозирги вақтда “ис чиқариш”, “пайшанбалик”, “якшанбалик”, ўтганларни “йўқлаш” мақсадида пишириладиган ҳолвайтар таркиби ва тайёрланиши жиҳатидан талбийнага ўхшайди. Кейинчалик сут ўрнига ёғ, асал ўрнига шакар ишлатилган. Ҳолвайтар ҳам ун, ёғ ва шакардан қилинади. Мусибатхонада маййит чиқарилмасдан олдин, “Бурнига ис кирсин учун” деб ҳолвайтар қилинади. Бу мутлақо нотўғридир. Ниятни ўзгартириб, “Одамларга қувват бўлади”, деб қилинган ҳар қандай таом тириклар учун фойдали. Ҳолвайтар ҳам танага қувват бағишлайди.\nХалқимиз орасида егуликларга оид турли бидъат тушунчалар борки, буларни эшитиб, асл моҳияти нима эканлигига ҳайрон қоласиз.\n- Шафтолини иккига бўлиб еб бўлмайди.\n- Шомдан кейин оқлик: сут, қатиқ берилса, сигирнинг сути камаяди.\n- Дастурхонга тоқ нон қўйилмайди, тоқ нарсалар аза бўлган хонадонда қўйилади.\n- Пиёладаги чой устига чой қуйилса, эри ёки хотини ташлаб кетади.\n- Қалампирни қўлга берса, уруш бўлади.\n- Биров тишлаган нарсани еса, бошқа одамнинг насибасини еган бўлади.\n- Чой устидаги пуфакчаларни суриш бойлик келтиради деб ишонилади.\n- Ҳомиладор аёлларни тўлғоқ тутганда мошни қайнатса, тўлғоқ дарди енгиллашади деб ирим қилинади.\n- Қозоннинг тагини ялаган ёки қирмочини еган қизнинг тўйида ёмғир ёғади.\n- Марҳумнинг қирқи чиққунча таъзийа бўлган хонадон эгалари тухум емайди.\n- Таъзия бўлган хонадонга лағмон ёки угра қилиб чиқилмайди, мусибат чўзилиб кетади.\n- Чой ичидаги шамаларнинг туриши, меҳмон келишидан дарак беради.\n- Қаҳванинг юқи, бировнинг тақдиридан дарак беради.\n- Ноннинг ўртасини еса, шаҳарнинг ўртасига келин бўлади ёки куёв бўлади.\nШунга ўхшаш иримлар халқимиз орасида ҳанузгача учраб туради. Ҳар бир нарса Аллоҳ таолонинг изни билан бўлади. Ҳаётимизда учраб турадиган турли синовларда фақатгина Аллоҳдан мадад сўрашимиз, Қуръон оятларига, Пайғамбаримиз Муҳаммад соллаллоҳу алайҳи ва салламнинг ҳадисларига оғишмай амал қилишимиз лозимдир.\nўрта махсус ислом билим юрти Ахборот ресурс маркази раҳбари\n1085 марта ўқилди\nДругие материалы в этой категории: « Илмнинг мол-дунёдан афзаллиги\tНишонга урилган гаплар: “Эй, Роббим! Мени ва ота-онамни мағфират этгин!” деган дуони кўп қилинг!” »


Футбольный клуб Нефтчи » Вадим Абрамов: “Бизни катта марралар кутмоқда”\nВадим Абрамов: “Бизни катта марралар кутмоқда”\nОлий лиганинг 13-турида Фарғонанинг “Нефтчи” жамоаси ўз майдонида Самарқанднинг “Динамо” клубини қабул қилди. Беллашувда самарқандликлар 2:3 натижасида ғалабага эришишди. Ўйиндан сўнг “Нефтчи” бош мураббийи Вадим Абрамов баҳс борасида қўйидаги фикрларни билдириб ўтди.\n– Бугун сўнгги чизиқда фақат битта ҳимоячи билан ўйнадик. Хозирги пайтга келиб мудофада ўйнайдиган футболчилар етишмовчилигига дуч келяпмиз. Оддий вазиятларда 2 та гол ўтказиб юборилди. Бу эса мақсадимизни янада қийинлаштирди. Голлардан сўнг ўйинни назорат қилиб, рақибга босим уюштиришга уриндик. Бироқ иккинчи таймдаги учинчи тўп вазиятни янада оғирлаштирди. Мен жамоага келишим билан ҳаммасини бирданига ўзгартира олмайман. Хозир қўл остимдаги таркиб билан имкон даражасида натижа кўрсатишга ҳаракат қиламан.\nАлбатта айни пайтда “Нефтчи”нинг турнир жадвалидаги ўрни йигитларга қўшимча босим юклаб турибди. Ҳозир бизга ғалаба хар қачонгидан ҳам кўпроқ керак. Фикримча, йигитлар мен қўйган вазифаларни охиригача яхши англамаган кўринади. Ўйинимизда тартибсиз ҳаракатлар кўп. Буни изга солиб олиш учун вақт керак. Ҳужум чизиғи борасида ишлаяпмиз. Бугун рақиб дарвозасига 2 та гол урдик. Бу яхши ҳолат. Хатто ушбу голлар бизнинг ғалабамиз учун етарли бўлар эди. Бироқ “Динамо”нинг голлари барча режани барбод қилди.\nЎз ишимни энди бошладим. Жамоадаги камчиликлар секин-аста ўзини кўрсатяпти. Бизга маҳоратли ижрочилар керак. Давра охиригача ким аслида ким эканлигини билиб олса бўлади. Биринчи даврадан сўнг жамоа учун керакли бўлган футболчиларни олиб қоламиз. Менинг ўз тактикаларим бор. Уларни яшил майдонда намойиш этиб бериш учун юқори савияли футболчилар керак бўлади. Ҳали қилиниши керак бўлган ишлар кўп. “Нефтчи”ни катта марралар кутмоқда!\nЛегионерларни машғулотларда кўришим билан бир қарорга келдим. Уларнинг савияси бизнинг чемпионатда легионер мақомида ўйнаш учун етарли эмас. Шу сабаб бугун уларни майдонга туширмадим, – деди Абрамов


Россияда меҳнатга лаёқатли ёшда вафот этганларнинг 80 фоизи эркаклардир\n27 июн 2022, Тошкент вақти: 10:57\nРоссияда туғилишга нисбатан ўлим ҳолати 59 фоизга ўсган.\nРоссиядаги ўлимларнинг камида учдан бири меҳнатга лаёқатли одамлар ўртасида юз бермоқда ва уларнинг 80 фоизи эркаклардир.\nРоссия Бош вазири ўринбосари Татьяна Голикованинг айтишича, меҳнатга лаёқатли ёшдагилар ўлимига юздан эллик беш ҳолатда юрак-қон томир касаллилкари сабаб бўлмоқда.\nСтатистика қўмитасининг билдиришича, 2021 йилнинг 7 ойида Россияда 1 миллион 100 минг одам вафот этди. Бу 2020 йилнинг шу даврига солиштирганда 16,2 фоизга кўпдир.\nТуғилишга нисбатан ўлим ҳолати 59 фоизга ўсган. Масалан, 2020 йилда ўлим туғилишга нисбатан 266 мингга, 2021 йилнинг 7 ойида 422 мингга кўп бўлган. Туғилиш кўрсаткичи эса икки йилдан бери ўзгармаган. 2020 ва 2021 йилнинг 7 ойида 678 минг бола туғилган.


Мисрда ўлимга ҳукм қилинган террорчи осилди\n18:27 / 15.12.2016\nОлий жазога ҳукм қилинган мисрлик террорчи Одил Хабар 15 декабрь куни Қоҳиранинг марказий қамоқхоналаридан бирида қатл этилди. Бу ҳақда "Йоум7" ахборот портали хабар бермоқда. Ҳукм осиш жазоси билан амалга оширилган.\nХабарни 15 декабрь тонгида ҳукмни бажариш учун хавфсизлик чоралари кучайтирилган қамоқхонага олиб келишган. Маълум қилишларича, Хабар Синай ярим оролида мисрлик аскарларни оммавий ўлдирганлик жазоси қўйилган. Президент унинг олий жазога тортилиши борасидаги бўйруққа имзо чеккан.\nШри-Ланка сўнгги 42 йилда илк маротаба ўлим жазосини амалга ошириши мумкин\n17:57 / 11.07.2018\nМисрда ҳарбий тўнтариш юз берган санага беш йил тўлди — инфографика\n00:14 / 04.07.2018


"Сурхон" - "Навбаҳор" ўйини олдидан: катта устунлик наманганликлар томонида, амалдачи?\n9 март, 15:26\nТермизнинг “Сурхон” клуби Суперлиганинг 2-турида Самарқанднинг “Динамо” стадионида “Навбаҳор”ни қабул қилади.\nЎтган турда Анхель Лопес бошчилигидаги “Сурхон” Тошкентда “Олимпик” билан 0:0 ҳисобида дуранг ўйнаган бўлса, “Навбаҳор” ўз уйида “Насаф”га қарши худди шу ҳисобни қайд этди.\nБунга қадар ушбу клублар чемпионатда ўзаро 30 маротаба майдонга тушишган. Катта устунлик наманганликлар томонида. Боиси, улар 20 та ўйинда “Сурхон”ни мағлуб этишган. Бундай имкониятга термизликлар фақат 6 бор эга бўлишган ва яна 4 та баҳсда кучлар тенг келиб қолган.\nТўплар нисбатида ҳам тафовут катта. “Сурхон” 22 та гол урган ва ўз дарвозасидан 77 та тўп ўтказиб юборган. Ўтган йили "Сурхон" ўз уйида 1:0 ҳисобида ғалаба қозонган, Намангандаги учрашувда "Навбаҳор"нинг қўли баланд келган - 2:0.


Дунёдаги энг узун қабр | Megadunyo.UZ\nАвтор: admin 0 Комментариев буюк хитой девори, кўтарилиш, мин сулоласи, хитой, хитой императори\nҲар бир шаҳарнинг ўзига хос, ажралиб турадиган рамзи мавжуд. Хитойнинг ана шундай рамзи ҳамиша Буюк Хитой девори саналган. Унинг кириш қисмига Мао Сзендуннинг “Агарда Буюк Хитой деворида бўлмаган бўлсанг, унда хақиқий хитойлик эмассан” деган сўзлари ёзилган. Хитой тилидан тўғридан тўғри таржима қилинганда унинг номи “Узун мустаҳкамлик” деган маънони англатади. Дарҳақиқат, ушбу девор Хитойнинг чегараларини аниқлашда, тоғдан келадиган шамолни бироз тўсишда, қўққисдан бўладиган ҳужумлар ҳамда савдо йўлларини асрашда жуда катта хизмат қилади. Буюк Хитой деворининг қурилиши дунёдаги енг катта меъморчилик лойиҳаси бўлган. Шунингдек, энг катта санъат асари ва энг катта техник қурилиш деб ҳам тан олинган эди. У Лядунск кўрфазидан бошланиб, шимолий Хитой оралаб Гоби даштини бирлаштиради. Буюк Хитой деворининг бир учидан иккинчи учигача бўлган масофа 2450 км ни ташкил етади. Девор устки қисмининг кенглиги йўл сифатида ҳарбийлар учун қулайликни оширади. 5 қатор бўлиб саф тортган харбийлар унда бемалол ҳаракатланишлари мумкин.\nУчта Буюк Хитой девори\nБуюк Хитой деворининг қурилиш ишлари бизнинг эрамиздан аввалги VII асрларда маҳаллий аҳоли томонидан ўз ҳудудлари атрофини мустаҳкамлаш мақсадида бошланган. Хитойнинг бутун тарихи давомида 3та Буюк Хитой деворини санаш мумкин. Уларнинг ҳар бири ўртача 5000 кмдан иборат бўлиб, қурилиш учун 2000 йилдан зиёд вақт кетган.\n1. Биринчи Буюк Хитой девори Император Син Шихуанди даврида, император ва давлатнинг қуч қудратини намойиш этиш ҳамда маҳаллий ахолини мўғулларнинг ҳужумларидан сақлаш мақсадида қурилган. Қурилиш ишларида фаоллик кўрсатгани учун генерал Мен Тянюни алоҳида тақдирлаган. Ушбу қурилишда 500 000 одам иштирок этган, улардан кўплари Конфуций таълимотчилари эди. Император эса бу художўйлар илмини йўққа чиқаришни истарди. Шу сабабли ҳам уларнинг барча тарафдорларини қурилиш ишларига мажбуран жўнатган. Қаршилик кўрсатганлар эса девор орасига қўйиб юборилар эди. Айнан шунинг учун ҳам маҳаллий халқ орасида бу деворни “Дунёдаги энг узун қабр”, “Кўзёшлар девори” деб аташади. Император девор устига ҳарбийларни жойлаштирганди. Деворнинг у бошидаги хабарни бу бошидаги соқчиларга етказиш учун бир сутка вақт кетар эди. Бироқ ўша давр учун бу тезлик катта ютуқ саналарди.\n2. Иккинчи Буюк Хитой девори бизнинг эрамизга қадар бўлган 206 йилда Хан сулоласи Императори томонидан ҳамиша ҳужум уюштирувчи Гуннлар қабиласидан ўз халқи ва ҳудудини ҳимоя етиш учун қурдирила бошланган. Ўша вақтларда тупроқ ўрнида ер асосан тошлардан иборат эди. Шунинг учун ҳам иккинчи Буюк Хитой деворини қуришда асосан тошлардан фойдаланилган.\n3. Учинчи Буюк Хитой деворини қуриш учун эса Мин сулоласи 1 миллондан ортиқ одамни жалб этганди. Ушбу қурувчилар бир неча гуруҳларга бўлиниб, бир вақтнинг ўзида 10 тага яқин деворни тиклашган. Айрим жойларда эса шунчаки пойдеворни қуриб, кейинчалик эса деворга ўтилган. Буюк Хитой деворидаги миноралардан ёнидаги икки қўшни минорани кўриш имконияти бўлиши керак эди. Миноралардаги қўриқчилар бир-бирига хабар етказиш учун тутун, барабан ва оловдан фойдаланишган. Минораларга эса келган хабарчилар дам олиши ва отларни алмаштириши учун етарли шароитлар қилиниши керак эди. Қурувчилар иш давомида мана шу масалаларни ҳам инобатга олишган.\nХитойлик ахолининг ўзи Буюк Хитой деворини “Кўтарилиш, юксалиш” деб қабул қилади. Бунинг ажабланарли ери йўқ. Сабаби Буюк Хитой девори бир неча минглаб юқорига ва пастга элтувчи зиналарга ега. Ахир бу деворнинг ўзига хослиги ҳам ана шу чўққиларидадир. Илгариги даврда кимки Хитойга киришни истаса бу девор унга тўсиқ бўлган. Ҳатто Буюк Хитой деворининг айрим жойларига алоҳида рухсатнома билан киритувчи жойлар ҳам қилинган. Рухсатнома берувчи эшик соқчилари кундузи ишлаган бўлиб, мамлакатга ҳам одамлар фақатгина кундузи киритилган. Кечаси эса дарвозалар ҳатто императорнинг ўзи келса ҳам очилмаган. Шу боисдан ҳам ўша даврда эшиклар атрофида мамлакатга кириш учун навбатини кутаётган одамлар томонидан вақтинчалик яшаш жойлари қурилган.\n1644 йилга келиб эса мамлакат бошига янги сулола келиши оқибатида буюк Хитой деворига зарурат туғилмаган ва у қаровсиз қолдирилган. Йиллар ўтиб бу девор бузила бошлайди. Ҳатто маҳаллий аҳоли деворнинг бўлакларини ўз уйи қурилиши учун ишлатиш мақсадида олиб кетади. 1962 йилга келиб Буюк Хитой девори мамлакатнинг миллий ёдгорлиги деб эътироф этилади. Ва уни қайта таъмирлаш ишлари амалга оширилади. 1987 йилда эса бу девор ЮНЕСКОнинг маданий мерос рўйхатидан ўрин олади.


Тўрт “диёр” – КУН УЗ\nГлавная / Маданият / Тўрт “диёр”\nAnvar 26.05.2018\tМаданият Comments Off on Тўрт “диёр” 36 Показы\nАнас розияллоҳу анҳу Расулуллоҳ соллаллоҳу алайҳи ва салламдан ривоят қилади: “Одам фарзандининг дунёдан кетиши боланинг она қорнидан – ғамгин ва зулматли жойдан ҳаёти дунёга чиқиш ҳолатидан бошқа нарсага ўхшатилмади” (Термизий ривоят қилган).\nАмр ибн Динор ривоят қилади: “Бир киши вафот этганда, Расулуллоҳ соллаллоҳу алайҳи ва саллам: “Бу одам дунёдан риҳлат қилди. Агар етишган нарсаларидан рози бўлса, бирортангизнинг онасининг қорнига қайтиш хурсанд қилмагани каби дунёга қайтиш уни хурсанд қилмайди”, дедилар” (Ибн Абу Дунё ривоят қилган).\nИбн Абу Дунё Солим ибн Омирдан қуйидаги ривоятни келтирган: “Мўминнинг бу дунёдаги мисоли она қорнидаги ҳомиланинг ҳолатига ўхшайди: гўдак онасининг қорнидан тушганда йиғлайди, аммо ёруғликни кўриб, онаси томонидан эмизилгач, аввалги маконига қайтишни истамайди. Худди шунга ўхшаб мўмин киши ҳам ўлимдан дастлаб хавотирланади, лекин Парвардигори томонидан неъматлантирилгач, дунёга қайтишни асло хоҳламайди”.\nБилол ибн Саъддан ривоят қилинади: “Сизлар фано, яъни йўқ бўлиб кетиш учун яратилмадингиз, абадият учун яратилдингиз. Фақат бир ҳовлидан бошқа ҳовлига кўчасизлар, холос”.\nИбн Қосим айтади: “Ҳар қандай нафс учун тўрт ҳолат бўлиб, уларнинг ҳар бири аввалгисидан каттароқ. Биринчиси, онанинг қорни бўлиб, у торлик ва уч қатлам зулматдан иборат. Иккинчиси – бу дунё ҳаёти. У шу дунёда яралди, улғайди, яхшилик ва ёмонликни ҳам шу ерда қилди. Учинчи ҳовли – барзах ҳаёти. Барзах бу дунё ҳовлисидан каттароқ ва кенгроқ бўлиб, унинг дунёга нисбатан ўлчами ернинг қоринга нисбатан катталиги кабидир. Тўртинчиси, банда абадий қарор топадиган ҳовли – ё жаннат ёки дўзах. Бу ҳовлида бошқаларида бўлмаган қатъий ҳукм ва ҳолатлар мавжуд”.\nПред. Ўлимни эслаш фазилати


МЕН АНГЛАГАН ҲАҚИҚАТ... - “Китоб дунёси” газетаси сайти\nМЕН АНГЛАГАН ҲАҚИҚАТ...\n1407 марта кўрилган.\nҲар бир актёр фаолиятида бутун моҳиятини, кимлигини, нимага қодирлигини кўрсатиб берадиган битта, нари борса иккита роли бўлади. Томошабинлар актёрни кўрганида ўша ролдаги исми билан чақиради. Мени эса одамлар овозимдан танийди.\nБЕРАДИГАН ИККИ РОЛ\nОвозим орқали элга танилган бўлсам-да, актёр сифатида тақдир мени “букиб” қўйган. Лекин шунга қарамай қалбимга таскин берадиган икки рол бор: бири актёр сифатида танитди, иккинчиси қайта туғилишимга сабабчи бўлди. 1978 йил – институтни битирганимга тўрт йил бўлган, актёр сифатида шакллана бошлаган паллаларим эди. Рус ёзувчиси Борис Василовнинг “Рўйхатларда йўқ” номли қиссаси асосида инсценировка қилиниб, “Линкольн” театрида саҳналаштирилган спектакл даврнинг машҳур саҳна асарларидан бири эди. Бу спектакл иккинчи маротаба ўзимизнинг Ўзбек Миллий Академик драма театрида қўйилган. Спектаклдаги ролимни бутун борлиғим билан севиб, иштиёқ билан ижро этдим.\nИжод жараёнимда миллий қаҳрамонлардан йироқда эдим. Ташқи қиёфам шарқона бўлмагани учунми, менга негадир, европаликлар ёхуд рус миллатига мансуб қаҳрамонлар ролини беришар, миллий образларни яратиш насиб этмасди. Шундай давом этса, мен ўзбекнинг қалбига киролмаслигимни, бу фаолиятимдаги улкан инқироз эканлигини теран ҳис қилдим. Театрдан кетиб, радиода иш бошламоқчи бўлдим. Аммо театрдагилар қўйиб юборишмади. 1990 йилнинг кузида устозимиз Баҳодир Йўлдошев Шуҳрат Ризаев қаламига мансуб “Искандар” номли пьесани саҳналаштиришга киришди. Менга эса Навоий ролини топширди. Бу образни менга ишониб топширишганида юрагимга қўрқув оралади, бироқ шу билан бирга қувончим ҳам ичимга сиғмасди. Тақдирнинг туҳфасидан бошим кўкка етди.\nУстозим Тошкент давлат университетидан мумтоз адабиёт илмини чуқур биладиган ўқитувчи олиб келди. Спектаклда рол ўйнаётган барча актёр, актрисалар арузни ўргандик, Навоий асарларини ўқидик. Бу сабоқларсиз ролимизни кўнгилдагидек ижро этишнинг имкони йўқ эди. Аруз таҳсилидан сўнг, биринчи қилган ишим – китоб дўконига бориб, Навоийнинг “Хамса”сини сотиб олиш бўлди.\nАктёр ўз олдига фақат номини қолдириш, катталарнинг назарига тушиш, унвон олишнигина мақсад қилиб қўйса, ҳеч нарсага эришолмайди. Ўзингни ҳақиқий актёр санаб, зиммангдаги миссияни ҳис этсанг, Худонинг ўзи сенга тўғри йўлни кўрсатади, кўнглингга солади. 1991 йили Қуръони карим оятларининг ўзбекча таржимасини бошдан-охиргача ўқиш, аудио вариантини яратиш истаги туғилди. Бу иш жуда кўп ҳаракат, машаққат талаб қилди. 1991 йилда бошлаган ишимни 2007 йили ниҳоясига етказдим. Кейинги вазифам Хамсани Навоий қандай ёзиб қолдирган бўлса шундай, асл ҳолича томошабинларга, адабиёт ихлосмандларига етказиб бериш эди. Халққа Навоий ижодиётининг асл оҳангларини етказиш иштиёқи билан ёна бошладим. Шуҳрат Ризаевнинг ёнига бориб, мақсадимни айтиб, маслаҳат солдим.\n– Яхши, аммо масофа катта, халқ ҳали тушунмайди, изидан насрий баёнини ҳам ўқинг, — дедилар.\nБу гаплар ҳам фикримдан қайтаролмади.\n“Ҳазрат қандай ёзган бўлса, аслидай қилиб ўқувчиларга етказмасам гуноҳ бўлади, ўзбек ўқувчилари ҳис қилади”, дедим.\nУчрашувларда, концертларда секин-аста ғазалларни ўқий бошладим. Одамлар тушуняптимикин, қандай қабул қилишяпти, деб хавотир ва ҳаяжон аралаш халққа қарайман. Нигоҳларда фақат мамнуният кўраман. Бир сафар лицей ўқувчилари билан учрашувга бордик. Зал лиқ тўла, уч юзтача одам йиғилган. “Садди Искандарий” достонида Искандарнинг онасига қилган мурожаати бор. Ўша жо¬йидан парча ўқидим. Болалар тўлқинланиб, яйраб кетишди, ўринларидан туриб олқишлар билан қарши олди. Ёшларимизнинг Навоийни англашидан, сўзни ҳис қилаётганидан ҳайратга тушдим.\nМЕН ЎЗИМНИ ТОПДИМ...\nҒазал ўқиётганда нотаниш сўзлар ҳам учрайди. Тушунилмаётган сўз онг воситасида англашилмаса-да, қалбингга ҳиссиёт, сезги орқали оқиб киради. Ўнтасўздан тўрттасини тушунсанг, қолгани ҳисларингнинг ўзи етказиб беради. Айнан шу менга қўл келди.\nКейин оркестр қидира бошладим. Янги йилда Исмоил Жалилов билан танишиб қолдим. Суҳбат давомида орзум, режаларим ҳақида сўзлаб бердим. У фикримни қўллаб-қувватлади, сўнг биргаликда амалга оширишга киришдик.\nҒазалларни ўқиганимиздан сўнг, томошабинлар саволга тута бошлашди.\n– Нега миллий чолғу асбобларимиз жўрлигида эмас?\n– Навоий нафақат ўзбек халқининг, балки умумбашар фарзанди, ижоди ҳам бутун ер юзига тааллуқли. Шунинг учун ҳам симфоник оркестрни танладим, дея жавоб бердим.\nАлишер Навоийни “Хамса”си менга ўзимни топишимда, ҳаётимнинг тубдан ўзгартиришга хизмат қилди. Қайси миллатга тегишлилигимни, қайси маданиятнинг вориси эканлигимни англадим.\nҲаётга келиб эришган энг катта ютуғим – ўқиган китобларим. Қодирийнинг асарлари мени ёзилиш услуби, сўз қўллаши билан батамом ўзига ром этганди. Илгари билмайдиган сўзларимнинг мағзини чақиб, талаффуз қилиб кўриб завқланардим. Бир бошласам, ўзимни тўхтатолмай қолардим. Китоб – буюк тарбиячи! Китобга бир шўнғисанг, қайтиб чиқолмайсан. Техниканинг ривожланиши мутолаани сусайтирди. Аммо интернет бўлса ҳам, инсон барибир қўлига китоб олади. Адабиёт, кино санъати, мусиқа санъати, театр санъати – ҳеч қачон ўз аҳамиятини йўқотмайди. Кино пайдо бўлганида театр ўлади, дейишганди. Телевидение кашф этилганида ҳам, ана энди театр ўлади, дейишди – ўлмади, ўлмайди ҳам! Китоб ҳам абадул-абад яшайди!


Оролбўйида янги ҳаёт бошланмоқда денгиз чекиняпти, лекин инсон чекинмайди\nТошкент +12,3 °C\n5 Фев 2020 2542\nҚаҳратон қиш бўлса-да, Орол денгизининг қуриган майдонларида меҳнат қайнамоқда. Жорий йилда 700 минг гектар майдонда ўрмон барпо қилиш мўлжалланган бўлиб, бугунги кунга қадар (2020 йил 11 январь кунги маълумот) қарийб 200 минг гектар яқин майдонда кўчат ўтқазиш ва уруғ сепиш орқали ўрмонлаштириш тадбирлари бажарилди. Уруғ сепиш ишлари замонавий тракторлар ҳамда самолётлар орқали амалга оширилмоқда.\nҚорақалпоғистон Республикаси Ўрмон хўжалиги қўмитаси маълумотига кўра, ҳозирги кунга қадар 33 минг 577 гектар ер экишга тайёрланган, мавсумда 2 400 тонна чўл ўсимликлари (саксовул, қандим, қорабарақ ва ҳ.) уруғларини тайёрлаш режа қилинган бўлиб, шундан 1 500 тоннага яқин уруғ йиғилган. Уруғ тайёрлаш ишларига эса, асосан, Мўйноқ тумани аҳолиси жалб қилинган. Бунинг учун 5 миллиард сўм маблағ ажратилган.\nОролни қутқаришга олимлар ҳам жалб этилмоқда\n– Ўтган йили Оролнинг қуриган майдонидаги 400 минг гектарга саксовул, 64 минг гектарига бошқа чўл ўсимликлари экилган эди, – дейди Ўзбекистон Республикаси Давлат Ўрмон хўжалиги қўмитаси раиси Низомиддин Бакиров. – Бу йил Орол муаммосини ҳал этиш ишларида вилоятлардан 500 нафарга яқин ҳашарчилар ихтиёрий равишда ёрдам беришяпти, Шунингдек, Республика ўрмон хўжаликларидан 600 нафар мутахассис ёрдамга келишди. Оролнинг шўр ерларига саксовул экиб, Ўзбекистоннинг бошқа ҳудудларидаги чўлларини ҳам ободонлаштириш устида ишламас эканмиз, кутган натижага эриша олмаймиз. Саксовул – табиатнинг мўъжизаси. 8 ёшдаги саксовул 10-12 тонна зарарли қумни сақлайди. Зарарли қум асосан тузлардан иборат. Саксовул уруғи икки йилгача қумда ўзини сақлаб тура олади. Ушбу ўсимлик 4 йилдан 5 йилга қараган пайтида уруғ беришни бошлайди. Унинг 1 килоси 10 минг донагача уруғ бериши мумкин. Саксовул жуда катта кислород манбаи ҳисобланади. Саксовул ўсган жойда гумус пайдо бўлишни бошлайди. Гумус пайдо бўлган ерда эса бошқа ўсимликлар ҳам ўсиб чиқади. Охирги икки йилда шу ҳудудда ёввойи ҳайвонлар ва қушлар кўпайишни бошлади. Чорвачилик ҳам ривожланмоқда. Ҳозир биз бу ерларга олимларни ҳам жалб қилмоқдамиз, улар саксовуллар орасига доривор ўсимликларни экиш, асалари уяларини кўпайтириш, чорвачиликни ривожлантириш бўйича тадқиқотлар олиб боряпти.\nОролдан учган заҳарли тузлар гармсел шамоллари орқали юртимизнинг бошқа ҳудудларига ҳам тарқаб, қишлоқ хўжалиги ҳосилдорлигини 20-30 фоизга камайтириб юбормоқда. Экилаётган чўл ўсимликлари ана шундай салбий ҳолатларнинг олдини олади.\nМўйноқда саноат ривожланмоқда\n– Охирги бир йил ичида Мўйноқда катта ўзгаришлар бўлди, – дейди Қорақалпоғистон Республикаси Вазирлар Кенгаши раиси Қаҳрамон Сариев. – Улардан бири саноатни, яъни тадбиркорликни ривожлантириш йўлга қўйилганидир. Жумладан, шприц ишлаб чиқаришга 3 миллион 500 минг долларли инвестиция киритилди. 2019 йилда биз маҳаллий бюджет ҳисобидан 476 миллиард сўм инвестиция жалб қилган ҳолда 93 та ижтимоий соҳа объектларида янги қурилишлар, реконструкция ишларини олиб бордик. Қорақалпоғистон Республикасининг 45 та қишлоғида «Обод қишлоқ» дастурини амалга оширдик.\n– Бевосита Президентимиз ташаббуси билан Мўйноқ тумани ва Оролнинг қуриган ҳудудларида улкан ишлар олиб борилмоқда, – дейди Қишлоқ хўжалиги фанлари доктори, академик, ФВВ полковниги Зиновий Новицкий. – Бу ишларни бизнинг қўшни мамлакатлар ҳам қўллаб-қувватлашлари керак, Шу жумладан, Қозоғистон ҳам. Биргаликда ишлаган ҳолда, яқин келажакда ягона тизимни ишлаб чиқиш зарур. Шунда ягона илмий тавсиянома ишлаб чиқилади, муаммолар ҳам ҳал этилади.\nМўйноқ туманида 1 000 гектар, Қораўзак туманида 2 000 гектар яйлов яратмоқчимиз. Бу борадаги ишлар аллақачон бошланган. Айни пайтда Мўйноққа 800 гектар яйлов учун экин экилган.\nМАВЗУГА ОИД МАЪЛУМОТ:\nҚорақалпоғистоннинг Қораўзак ва Мўйноқ туманлари ҳудудларига кирувчи Ақбеткей массивида бир вақтлари денгиз бўлган. Илк бор денгиз ушбу ҳудудларда тортилиб кета бошлаган. Бундан 20 йиллар аввал ушбу Ақбеткей массивида Германия Халқаро ҳамкорлик жамияти (GIZ) лойиҳаси асосида 80 минг гектарга (шундан 27 минг гектарига кўчат ўтқазиш орқали) чўл ўсимликларини экиш тадбирлари бошланган. Бугунги кунда ушбу ҳудудлар қалин ўрмонзорга айланган. Ўрмонда эса биохилма-хиллик ривожланган.\nМеҳр Оролни қутқаради\n9-11 январь кунлари Мўйноқ туманида қатор вазирлик, идора ва ташкилотлар вакиллари иштирокида «Меҳр Оролни қутқаради» лойиҳаси ўтказилди. Минглаб ёшлар Оролнинг қуриб қолган майдонига саксовул кўчатларини экишда иштирок этди.\n– Бундай ажойиб об-ҳавода саксовул экишнинг ўзгача завқи бўларкан, – дейди Ўзбекистон Ёшлар иттифоқи Марказий Кенгаши раиси Алишер Саъдуллаев. – Дарахт экиш катта савоблардан бири деб тарбия қилишган бобо-бувиларимиз. Худо хоҳласа, бу бўш майдонлар саксовул, флора ва фауна билан тўлиб-тошса, бу – биз учун катта бахт! Яна бир муҳим жиҳат – ҳозирда саксовуллар экиляпти, лекин уни асраш учун ҳам етарлича билим керак. Шунинг учун биз махсус экобригадаларни тузиб, унда волонтёрлар билан ёрдам беришни режалаштирмоқдамиз.\nЎзбекистон Ёшлар иттифоқи Марказий Кенгаши матбуот хизматининг маълумотига кўра, Оролнинг қуриб қолган майдонида саксовул кўчатлари экиш бўйича «Фидойи ёшлар отрядлари» тузилиб, «Орол ёшлари» доимий экспедицияси ва Орол денгизи бўйида ёшлар туристик зонасини ташкил қилиш, Халқаро ташкилотлар билан ҳамкорликда Марказий Осиё ёшларининг «Оролни қутқарайлик» мавзусида илмий-амалий конференциясини ўтказиш, Қорақалпоғистонни ижтимоий, иқтисодий ва инновацион ривожлантириш бўйича «Ёшларнинг инновацион ғоялари» саммити ташкил этиш бўйича қўшимча чоралар кўриш белгиланган.\nҚорақалпоғистон ҳудудида қушларнинг 137 та янги тури аниқланди\nЎзбекистон Республикаси Фанлар Академияси Қорақалпоғистон бўлими Қорақалпоқ табиий фанлар илмий-тадқиқот институти олимлари томонидан Қорақалпоғистон ҳудудида ўтказилган тадқиқот натижалари бўйича қушларнинг 137 та янги тури аниқланган. Жумладан, минтақа орнитофаунаси учун янги 10 та тур фанда расман қайд этилган.\nБиология фанлари доктори Света Мамбетуллаеванинг таъкидлашича, Оролбўйи минтақасида аввал учрамаган бегунок, шарқ клушаси, узун думличиттак, кичикбалиқчи қуш, каттачиттак, кичикчипор қизилиштон, кулранг каклик, снегирь каби янги қуш турлари пайдо бўлган.\nКейинги пайтларда Қорақалпоғистон ҳудудидаги кўлларга фламинго қушлари кўпайиш учун ҳам кела бошлади. Жумладан, Мўйноқ қўлтиғидаги кўллар тизими бўлган Судочье, Сариқамиш, Жалтирбас, Шегекўл каби кўллар фламинголарнинг кўпайиши учун ниҳоятда қўлай жойлар ҳисобланади.\nҲозирги вақтда Қорақалпоғистон ҳудудида ҳисобга олинган 40 та қуш тури Ўзбекистон Республикасининг «Қизил китоби»га киритилган. Яқин вақтларда Қорақалпоғистон Республикаси ҳудудида 885 минг гектар майдонга эга бўлган янги 4 та – «Судочье кўли тизими» (84,7 минг гектар), «Ақпеткей» (58,8 минг гектар) «Белтау» (188,3 минг гектар), «Междуречье Ақдарё – Қазақдарё» (22,2 минг гектар) буюртмахоналари ташкил қилиниши бўйича кенг кўламли ишлар олиб борилмоқда. Ушбу буюртмахоналар биохилма-хилликнинг янада ривожланишига кенг имкон яратади.\nЎрмонзорликда қуш уялари қурилди\nНукус давлат педагогика институти олимлари ва кўнгилли ёшлар Қораўзак тумани ҳудудидаги илгари Орол денгизи бўлган Ақбеткей массивида пайдо бўлган саксовулзорлардан иборат ҳудудлардаги янги экологик ҳаёт билан танишиб, қушлар учун уялар қурди. Янги ҳаёт бошланган ушбу ҳудудга рамзий маънода кабутарлар келтирилиб, очиқликка қўйиб юборилди.\nҲақиқатдан ҳам, бир вақтлар 15-20 метр тепаликда сув бўлган жойларда туриб, уни тасаввур қилиш жуда таъсирли. Талабалар инсоният омили билан қуриган денгиз тубида ўрмонзор пайдо бўлганига гувоҳ бўлиб, бугунги кунда Оролқумда олиб борилаётган кенг кўламдаги ишларнинг қанчалик муҳим эканлигини ҳис этмоқда.\nЎқув-танишув амалиётида иштирок этган ёшлар бундан 7-8 йил олдин орнитолог олимлар ва талабалар томонидан қурилган 100дан ортиқ уяларда қушлар макон қилганига гувоҳ бўлди.\n«Қизил китоб»га киритилган ноёб ёввойи туёқлилар кўпайтирилиши мумкин\nҚорақалпоғистонлик олимлар Ўзбекистон Республикасининг «Қизил китоби»га киритилган ноёб ва йўқолиб кетиш хавфи остида бўлган ёввойи туёқли ҳайвонлар (қулон, жайрон, Пржевальский оти, сайғоқ)ни Оролнинг қуриган майдонида ҳосил бўлган ўрмонзорларда ярим эркин шароитда кўпайтириш ва кейинчалик уларни ёввойи табиатга қайтариб юбориш бўйича лойиҳа таклифларини илгари сурмоқда.\n– Лойиҳамиз мақсади – Оролбўйи ҳудудида туёқлиларнинг ноёб турларини сақлаш ва қайта тиклаш бўйича питомниклар яратишдир, – дейди лойиҳа ташаббускорларидан бири, Қорақалпоқ давлат университети Экология ва тупроқшунослик кафедраси доценти, биология фанлари бўйича фалсафа доктори Арзигул Кидирбаева. – Унда туёқлиларнинг ноёб турларини тиклашни таклиф қилмоқдамиз. Бунинг учун туёқлиларни ярим эркин шароитда сақлаш ва кўпайтириш технологиясини ишлаб чиқамиз. Шу орқали уларнинг захира сони яратилади. Питомникларда кўпайтирилган туёқлиларни бошқа қўриқхоналарга юбориш мумкин ёки уларни бошқа харидорларга сотиб даромад қилиш ҳам мумкин. Биз ҳозирда учта ёввойи ҳайвон турини кўпайтиришга мўлжалланган волъер мажмуаси лойиҳасини яратганмиз. Айнан Оролнинг қуриган тубида ҳосил бўлган ўрмонзорни танлаганимиздан сабаб, бу ерда табиий ўт-ем базаси мўл, табиий сув ҳавзаси – Жалтирбас кўли бор. Ҳозирда Оролбўйи халқаро инновация маркази билан бирга шу ҳудуддан беш минг гектар майдонни олишни режалаштирганмиз. Келгусида майдонни ўраб, туёқлилар учун озуқа экинларини экамиз.\nБундан 20 йиллар аввал Орол денгизининг қуриган тубида 28 минг гектар майдонда экилган саксовулзорлар орасида ҳозирда ҳайвонот ва қушларнинг кўплаб турлари пайдо бўлган. Бугун Оролнинг қуриган тубига экилаётган чўл ўсимликлари ҳам келгусида минтақада ниҳоятда яхши чўл экотизимининг яратилишига замин яратади.\nДарҳақиқат, денгиз чекиняпти, лекин инсон чекинмаяпти. Келгусида бу жойларда “яшил қоплама” – ўрмонзорлар барпо қилиниб, Оролбўйида янги ҳаёт бошланишига замин яратади.\nЖорий мавсумда Оролнинг қуриган майдонларида амалга оширилаётган кенг кўламли тадбирларга 850 та техника жалб қилинган бўлиб, шундан 4та АН-2 самолётлари ишламоқда ва 1642 нафар ишчи кучлари ёрдамга келган.\nОролбўйи ҳудудида 272 та тур умуртқали ҳайвонлар мавжуд бўлиб, улардан 49 та тури йўқ бўлиб кетиш олдида турган турлар ҳисобланади. Шулардан 11 та тури балиқ, 12 та тури сут эмизувчи ва 26 та тури қушлардир.


Telegram'да хато юборилган хабарларни ўчириш ва яна бир неча янги имкониятлар пайдо бўлди\n19:32 / 04.01.2017\nTelegram ишлаб чиқарувчилари Янги йил байрамида ҳам тиниб-тинчимаган кўринади. Улар хато кетган хабарларни ўчириш имконини берувчи янги функцияни ишга туширишди.\nҲаммамиз ҳеч бўлмаганда бир марта ёзган хабаримизни адашиб бировга юборган пайтларимиз бўлган. Баъзан эса ўта кескин гапларни ёзиб юборамиз-да, Send (Юбориш) тугмасини босгандан кейин бундан афсуслана бошлаймиз.\nTelegram мессенжерининг янги версиясида ана шундай хатоларни тўғирлаш имкони пайдо бўлди. Энди 48 соат ичида юборилган ҳар қандай хабарни шунчаки ўчириб ташлаш мумкин, шунда юборган одамингиз уни ўқий олмайди (агар ундан аввал ўқишга улгурмаган бўлса, албатта).\nДастур созламаларини очинг, шундан сўнг Data and Storage бўлимига ўтинг. Бу ерда икки янги пунктга кўзингиз тушади - қабул қилинган ва юборилган маълумотлар статистикасини кўришга имкон берувчи Mobile Data Usage ва Wi-Fi Data Usage.\nЯна бир янгилик Telegram'даги манзилингизни қисқартириш имконини беради. Бундан аввал ушбу мақсадда telegram.me префиксидан фойдаланилар эди, энди эса у t.me'га қисқарди, яъни ўз каналингизга ҳавола бермоқчи бўлсангиз, t.me/username деб ёзишнинг ўзи кифоя.\nМазкур глобал янгиликлардан ташқари, фақат Android мижозларга мўлжалланган яна бир неча янгиликлар мавжуд. Статистикага кўра, Telegram фойдаланувчиларининг 85 фоиздан ортиғи айнан шу операцион тизимни қўллашади, шунинг учун унга алоҳида эътибор қаратилмоқда.\nAndroid фойдаланувчилари янги Gboard клавиатураси билан яхшиланган интеграция, Android 7.1'да дастур ёрлиғини кенг қўллаб-қувватлаш функцияси ва янги эмотиконларга эга бўлишлари мумкин.


С начала работы biznes-daily.uz 11 855 879\n11.01.2020 | Номер: №2 (2629) | |\nбошланғич баҳоси босқичма-босқич ошиб бориши тартибида\nўтказиладиган очиқ аукцион савдога\nАукцион савдога “Тошкент шаҳар йўл қурилиш ва таъмирлаш” МЧЖга тегишли, Тошкент шаҳри, Сергели тумани, Хонабод кўчаси, 25-уйда сақланаётган қуйидаги автотранспорт воситалари қўйилмоқда:\n1. 1996 йилда ишлаб чиқарилган “Бульдозер ДЗ 109Б”, давлат рақами 89-18ЖУ, бошланғич баҳоси – 74 374 263 сўм.\n2. 1993 йилда ишлаб чиқарилган “Экскаватор S-220 б/н”, бошланғич баҳоси – 123 357 374 сўм.\n3. 1999 йилда ишлаб чиқарилган “Solar 200 (экскаватор)”, давлат рақами 51-29ЕР, бошланғич баҳоси – 141 835 944 сўм.\n4. 1999 йилда ишлаб чиқарилган “Solar 200 (экскаватор)”, давлат рақами 51-30 ЕР, бошланғич баҳоси – 141 835 944 сўм.\n5. “Кран КС-4361А ПС”, давлат рақами 3572, бошланғич баҳоси – 25 844 937 сўм.\n6. 1996 йилда ишлаб чиқарилган “Бульдозер Д3 109Б”, давлат рақами 89-17 ЖУ, бошланғич баҳоси – 74 374 263 сўм.\n7. 1992 йилда ишлаб чиқарилгани Экскаватор Э-652 давлат рақами 89-12 ЖУ бошланғич баҳоси – 19 406 434 сўм.\n8. 1999 йилда ишлаб чиқарилган “Мега-400 Погрузчик ДЭУ-400-3”, давлат рақами 51-34 ЕР, бошланғич баҳоси – 165 705 372 сўм.\n9. 1999 йилда ишлаб чиқарилган “Экскаватор S-290 Б/Н”, бошланғич баҳоси – 80 296 993 сўм.\n10. 1999 йилда ишлаб чиқарилган “Экскаватор S-450-III б/н (Solar 450)”, бошланғич баҳоси – 82 100 332 сўм.\n11. 1995 йилда ишлаб чиқарилган “Компрессор ПР-10” русумли, давлат рақами 63-79 ЖУ, бошланғич баҳоси – 5 579 510 сўм.\n12. 1996 йилда ишлаб чиқарилган “Компрессор ПР-10” русумли б/н, бошланғич баҳоси – 11 159 021 сўм.\n13. 1998 йилда ишлаб чиқарилган “Бульдозер 155А-2/35 (камацу)” б/н, бошланғич баҳоси – 362 185 167 сўм.\n14. 1986 йилда ишлаб чиқарилган “Автогрейдер ДЗ 99-1-2(861853)” давлат рақами 24-55ЕД, бошланғич баҳоси – 11 115 739 сўм.\n15. 1989 йилда ишлаб чиқарилган “Трактор Т-28-х4” давлат рақами 24-45ЕД, бошланғич баҳоси – 7 778 571 сўм.\n16. 1999 йилда ишлаб чиқарилган “Погрузчик Мега-250-3” давлат рақами 51-36 ЕД, бошланғич баҳоси – 110 470 248 сўм.\n17. “Булдозер ДТ-75 (малоценка)” б/н, бошланғич баҳоси – 12 459 716 сўм.\n18. 1986 йилда ишлаб чиқарилган “Автопогрузчик ДБ 172” давлат рақами 2543, бошланғич баҳоси – 41 646 174 сўм.\n19. 1982 йилда ишлаб чиқарилган “ГАЗ-5201” русумли, давлат рақами 01/098 JCA, бошланғич баҳоси – 8 035 714 сўм.\n20. 1980 йилда ишлаб чиқарилган “ЗИЛ-130” русумли, давлат рақами 01-103JCA, бошланғич баҳоси – 18 857 143 сўм.\n21. 1999 йилда ишлаб чиқарилган, “КС12566” русумли, давлат рақами 01/104JCA, бошланғич баҳоси – 85 083 581 сўм.\n22. 1995 йилда ишлаб чиқарилган “ДЭУ-15” русумли, давлат рақами 01/221JCA, бошланғич баҳоси – 141 835 944 сўм.\n23. 2000 йилда ишлаб чиқарилган “ГАЗ-311000” русумли, давлат рақами 01/225NCA, бошланғич баҳоси – 7 557 143 сўм.\n24. 1995 йилда ишлаб чиқарилган “ДЭУ DV 15T” русумли, давлат рақами 01/268JCA, бошланғич баҳоси – 51 681 878 сўм.\n25. 1996 йилда ишлаб чиқарилган “ДЭУ DV 15T” русумли, давлат рақами 01/269JCA, бошланғич баҳоси – 51 681 878 сўм.\n26. 1999 йилда ишлаб чиқарилган “DCTP8750” русумли, давлат рақами 016577АА, бошланғич баҳоси – 45 884 002 сўм.\n27. 1996 йилда ишлаб чиқарилган “КамАЗ-5511” русумли, давлат рақами 01/776JCA, бошланғич баҳоси – 9 966 200 сўм.\n28. 1996 йилда ишлаб чиқарилган “ДЭУ-15” русумли, давлат рақами 01/920JCA, бошланғич баҳоси – 51 681 878 сўм.\n29. 1999 йилда ишлаб чиқарилган “DЭУ VC-44T, давлат рақами 01/930JCA, бошланғич баҳоси – 145 932 289 сўм.\n30. 1986 йилда ишлаб чиқарилган “МАЗ-5549” русумли, давлат рақами 01/237TDA, бошланғич баҳоси – 11 164 741 сўм.\n31. 1996 йилда ишлаб чиқарилган “ДЭУ-15” русумли, давлат рақами 01/998JCA, бошланғич баҳоси – 51 681 878 сўм.\n32. 1997 йилда ишлаб чиқарилган “ДЭУ РС-57 D” русумли, давлат рақами 10 AI 090, бошланғич баҳоси – 50 350 907 сўм.\n33. 1995 йилда ишлаб чиқарилган “ГАЗ 31029” русумли, давлат рақами 11 TV 180, бошланғич баҳоси – 5 441 183 сўм.\n34. 1988 йилда ишлаб чиқарилган “МАЗ 5549” русумли, давлат рақами 11 АТ 448, бошланғич баҳоси – 361 441 356 сўм.\n35. 1995 йилда ишлаб чиқарилган “ДЭУ-15” русумли, давлат рақами 01 214 JCA, бошланғич баҳоси – 51 681 878 сўм.\n36. 1999 йилда ишлаб чиқарилган “КС-3015 (автокран)” давлат рақами 01 217 JCA, бошланғич баҳоси – 218 106 261 сўм.\n37. 1996 йилда ишлаб чиқарилган “КамАЗ 55 11” русумли, давлат рақами 01 219 JCA, бошланғич баҳоси – 14 949 300 сўм.\n38. 1995 йилда ишлаб чиқарилган “ДЭУ-15” русумли, давлат рақами 01 216 JCA, бошланғич баҳоси – 51 681 878 сўм.\n39. 1996 йилда ишлаб чиқарилган “ДЭУ-15” русумли, давлат рақами 01 213 JCA, бошланғич баҳоси – 51 681 878 сўм.\n40. 1994 йилда ишлаб чиқарилган “Даймлербенц 2636” русумли, давлат рақами 01 124 JCA, бошланғич баҳоси – 41 476 506 сўм.\n41. 1988 йилда ишлаб чиқарилган “ЗИЛ 130” русумли, давлат рақами 01 125 JCA, бошланғич баҳоси – 18 857 143 сўм.\n42. 1999 йилда ишлаб чиқарилган “Экскаватор S-450-Ш (SOLAR 200)” бошланғич баҳоси – 195 056 182 сўм.\n43. 1994 йилда ишлаб чиқарилган “Асфальтоукладчик 1502” русумли, 63-82 ЖУ, бошланғич баҳоси – 41 567 907 сўм.\n44. 1995 йилда ишлаб чиқарилган “Асфальтоукладчик VOGELE 1800 (Виев)” русумли, 63-81 ЖУ, бошланғич баҳоси – 61 547 426 сўм.\n45. 2002 йилда ишлаб чиқарилган “Сварочный аппарат АДД” бошланғич баҳоси – 3 433 756 663 сўм.\nАукцион савдо 2020 йил 10 февраль куни соат 11.00 дан бошлаб ўтказилади. Аризалар расмий иш кунлари соат 10.00 дан 16.00 гача қабул қилинади (13.00 дан 14.00 гача тушлик). Аризаларни қабул қилишнинг охирги муддати: 2020 йил 7 февраль куни соат 18.00. Юқоридаги автотранспорт воситалари ҳамда техникалар 2020 йил 10 февраль куни сотилмаган тақдирда, 2020 йилнинг 31 декабрга қадар ҳафтанинг ҳар душанба куни соат 11.00 да бўлиб ўтади. Аризаларни қабул қилиш аукцион ўтказилиши белгиланган кунидан бир кун олдин соат 18.00 да тўхтатилади.\nСавдо ғолиби, деб топилган шахсга 5 (беш) кун ичида сотувчи билан олди-сотди шартномаси тузиш мажбурияти юклатилади. Савдода иштирок этиш учун ариза, закалат пули тўланганлиги ҳақидаги тўлов ҳужжати нусхаси, вакиллар учун ишончнома тақдим этилади.\nТалабгорлар савдо ташкилотчиси билан тузиладиган закалат келишувига асосан мулк бошланғич баҳосининг 10 фоизидан кам бўлмаган миқдорда закалат пулини “RMM” МЧЖнинг “Даврбанк” ХАТБ Олмазор филиалидаги қуйидаги ҳисоб рақамига тўлашлари шарт: 22604000200571452001, МФО 01121, СТИР 200933850.\nАризаларни қабул қилиш ва савдо ўтказиш манзили: Тошкент шаҳри, Мирзо Улуғбек тумани, Ҳамид Олимжон кўчаси, 13-а уй. Тел.: (93) 534-05-00. Гувоҳнома: 001805.


Пайшанба 13-Май 2021\nЯна тил ҳимояси ҳақида\nБиз томондан тил борасида ҳеч қандай ён беришлар бўлмаслиги шарт! Ён бериш, келишиш, муроса қилиш сиёсий, ҳарбий, иқтисодий, тижорий масалаларда мумкин ва керак. Лекин тил масаласида эмас!\nТил бу – миллатнинг ўзак томири, илдизи, руҳи!\nИлдизни очиб, унга шамол ва қуёш нури тегишини исташмоқда. Илдиз очилса, элни эл қилиб турган асосий омил шамол ва қуёш тиғида қурийди. Кейин қорнингиз тўқ бўладими, устингиз бут бўладими, «Хамер»да юрасизми ёки «Ауди»да, фарқи йўқ, сиз йўқсиз!\nБосим ўтказишса, дипломатик йўл тутиб, ривожланган мамлакатларнинг, айни дамда, Россиянинг тил борасидаги сиёсатини ўзларига кўзгу ўлароқ тутиш керак. Ҳеч қурса, шуни эплай олсак, ўзбек тили жуда-жуда юксак мақомларга чиқиб кетади. Чунки у давлатларда кўпсонли халқ тили давлат тилидир, давлат тили эса ҳар томонлама ҳимоялаб қўйилгандир.\nЛекин бу масаланинг биринчи босқичи.\nИккинчи босқичи, шубҳасиз, бизнинг иқтисодий ривожланишимиз шарт эканлигига бориб тақалади. Эндиям ривожланмас эканмиз, ҳарбий, иқтисодий жиҳатдан қудратли давлатга айланмас, халқимиз бой бўлмас экан, сиёсий иродамиз ҳам, миллий тилимиз ҳам ҳеч қачон ботир бўлмайди. Буни унутмаслигимиз керак! ( У ёқда ўзга давлатлар космосга кўтарилиб, ойдаги фойдали қазилмаларни ўзлаштиришу Марсга одам олиб чиқиш ҳақида реал режалар тузиб турган бир вақтда, бу ёқда, ерда биз қурган уйларнинг усти шамолда учиб, тўғонларнинг таги тешилиб ётишини ҳеч қайси тилу ҳеч қандай соғлом мантиқ билан изоҳлаб бўлмайди) Қашшоқ давлатлар нафақат иқтисодий жиҳатдан, балки ҳамма томондан, жумладан, тил томонидан ҳам кучли давлатларга қарам бўлади. Бу – қонуният! Қонуниятлар билан эса, ҳазиллашиб бўлмайди. Бу ерда «севги-певги» деган туйғулар ўтмайди. Акси тақдирда, юрагимиз тўла муҳаббат, кўзимиз жиққа ёш билан ўзгаларнинг тилида сайраб қолишимиз ҳеч гап эмас.\nЎз она тилингни севишу уни ҳимоя қиладиган кучу қудратга эга бўлиш бошқа-бошқа ҳодисалардир. Лекин уларнинг бири бўлмаса, иккинчиси ҳам узоққа бормайди.\nБиров ларнинг мушугимизни «пишт» дейишлари ёмон, албатта. Лекин бундай «пишт»ларга эътибор берадиган даражада заиф эканлигимиз – ундан-да ёмон. Уйғониш, уйғониш ва яна уйғониш керак! Йўқса, «пишт»лар ҳадемай еру кўкдан ёмғиру селдек ёғила бошлайди...\nТакрор айтишга эҳтиёж сезяпман: тил борасида ҳеч қандай ён бериш мумкин эмас! Ўзбек тили – давлат тили. Тамом, барча мулоқотлар (жумладан, мурожаатлар ҳам) давлат тилида юргизилиши шарт. Бу Ватанда яшаётган барча халқлар давлат тилини ўрганишлари шарт, ниҳоят!\nУлуғбек ҲАМДАМ, филология фанлари доктори\n🕔14:09, 10.05.2021 ✔103\nЧунки низо илмсизликдан, фаросатсизликдан, адолатсизликдан, ҳасаддан, энг ёмони, ўжарлик ва қитмирликдан келиб чиқади. Жиззакилик ана шунинг оқибати, негаки бу тоифа одамларда сабр, қаноат бўлмайди.\nАЙБГА ИҚРОРЛИК Жиноий жазодан озод этадими?\n🕔16:43, 07.05.2021 ✔280\nКейинги тўрт йилда суд-ҳуқуқ ислоҳотлари учун янги давр бошлангани барчага маълум. Айниқса, ўтган 2020 йил судлар фаолияти учун тарихий ўзгаришларга бой бўлди.\n🕔23:55, 01.05.2021 ✔207\n✔ 103 🕔 14:09, 10.05.2021\n✔ 280 🕔 16:43, 07.05.2021\n✔ 207 🕔 23:55, 01.05.2021\nТаҳририят ва газетхон ўртасидаги «ШЛАКБАУМ» ҚАЧОН КЎТАРИЛАДИ?\nГоҳида муштарийлар обуна учун пулни бир йил олдин тўлаб қўядию, умрбод кутишга маҳкум этилади...\n✔ 229 🕔 23:55, 01.05.2021\nВиждони бор, ақли соғлом ва иймонли ҳар қандай кишининг қалбини ларзага келтирадиган ҳолат ҳақида биласизми?\n✔ 528 🕔 14:51, 17.04.2021


Ҳамас ўз таваллуд кунини нишонламоқда\n25 январ 2021, Тошкент вақти: 08:18\nХалқаро босимга қарамай¸ Ҳамас ўз тарафдорлари сонининг ошиб бораëтганини айтмоқда.\n14 декабр куни Фаластинда Ҳамас исломий гуруҳи ташкил этилганига 22 йил тўлди ва бу сана Ҳамас назоратидаги Ғазо секторида катта тантаналар билан байрам қилинди.\nДушанба куни Ғазо кўчалари Фаластин байроқлари ва Ҳамаснинг 22 йиллигига бағишланган турли шиорлар билан безатилди. Ҳамас етакчилари бу йилги тадбирларнинг аввалгиларга ўхшамаслиги¸ байрам кунида кутилмаган "совғалар" бўлишини ваъда қилдиларë\nМинглаб ғазоликлар мазкур сана муносабати билан марказий Катиба майдонига йиғилдилар ва майдонни исломий руҳдаги чақириқлар тўлдирди.\nИсроил ҳарбийлари Ғазо секторига ҳужум уюштирганидан бир йилча вақт ўтиб нишонланилаëтган ушбу сана баҳонасида Ҳамас етакчилари ўз тарафдорлари сафини кенгайтириш ва Ғазо секторининг Исроил ва Миср тарафдан қуршовда қолаëтганига қарамай¸ ўз эътибори заифлашмаганини кўрсатишга уринмоқда.\nҲамас ҳукумати Бош вазири Исмоил Ҳаниянинг душанба кунги тадбирда катта маъруза қилиши кутилмоқда. Тўпланган минглаб ғазоликлар Ҳания чиқишини кутар экан¸ уларни зериктирмаслик учун мусиқа¸ айни пайтда турли чақириқлар тинимсиз янграб турибди.\n- Оллоҳ номи билан қасам ичаманки¸ мен ўз ватаним озодлиги учун курашни давом эттираман. Мен ўз курашимни давом эттиришга Оллоҳ номи билан қасам ичаман!\nБу Катиба майдонида тўхтовсиз янграб турган даъвар ва қичқириқлардан бири¸ холос.\n1987 йилда ташкил этилган Ҳамас ташкилоти иккинчи Фаластин интифодаси¸ яъни 2000 йили бошланган исëн давомида тутган кескин позицияси боис¸ халқаро майдонда эътиборга тушди. Ҳамас¸ асосан Исроил ҳудудларида амалга оширилган худкушлик ҳужумлари билан ном қозонди ва бу ҳужумлар оқибатида юзлаб исроилликлар нобуд бўлди.\n2006 йил январида Фаластин парламентига ўтказилган эркин сайловларда ғалаба қозонган Ҳамас¸ парламентдаги 132 ўриннинг 76 тасини қўлга киритиб¸ мухторият ҳукуматини ташкил қилиш ҳаққига эришган эди. Аммо Ҳамас ғалабасини тан олмаган Ғарб¸ Ҳамас етакчилигидаги ҳукумат билан сўзлашишни ҳам истамади.\nКўп ўтмай Ҳамас ва Фатаҳ тарафдорлари ўртасида очиқ курашга айланиб кетган зиддият оқибатида Ғарбий соҳил фатаҳчилар¸ Ғазо сектори эса¸ ҳамасчилар назоратига ўтди. Ғарб¸ айни пайтда Исроил Маҳмуд Аббос етакчилигидаги Фаластин маъмуриятини тан олиб¸ тинчлик музокаларини ҳам айнан Аббос ҳукумати билан олиб бормоқда¸ айни пайтда Ҳамас назоратидаги ҳудудлар қуршовда қолмоқда.\nҲамас таваллудининг 22-йиллига бағишланган тантаналар давомида Исроил ва Ҳамас ўртасида асирларни айирбошлашга оид келишув тузилгани ҳақдаги хабарнинг эълон қилиниши кутилмоқда. Бу келишувга кўра¸ 2006 йил июнидан бери Ҳамас қўлида қолаëтган Исроил аскари Гилад Шалитни ўз ҳукуматига қайтариш эвазига юзлаб фаластинлик маҳбусларнинг Исроил қамоғидан озод этилиши тахмин қилинмоқда.


Григорий Цейтлин:«Сергеев масаласи ҳамон очиқ турибди» » Скачать музыку бесплатно новинки музыки 2016-2017\nКомментариев: 0 Просмотров: 221 Дата: 31-01-2016, 12:32 Тошкентнинг «Пахтакор» жамоаси янги мавсумга тайёргарликнинг қолган қисмини Қибрайдаги клуб базаси ва пойтахтда ўтказади. Февраль ойининг биринчи ярмида БААда ташкил этилиши режалаштирилган иккинчи хориж йиғини бекор қилинган. Унинг ўрнига мавсумга тадорик ўзимизда давом эттирилади. Балки бу молиявий масалалар билан боғлиқдир, эҳтимол ўзига яраша бошқа сабаблари бордир, буниси бизга қоронғу. Ҳар қандай ҳолатда ҳам жамоа чемпионлик ҳимоясига айланадиган мавсумга тайёргарликни кучайтирилган тарзда олиб боради. Биз Ўзбекистон кубоги ва 1-лигага қуръа ташлаш маросимидан сўнг «Пахтакор» клуби спорт директори Григорий Цейтлиндан шу мавзуда интервью олдик. - Григорий Семёнович, суҳбатимиз аввалида Шаржада ўтказилган хориж йиғини якунлари ҳақида маълумот берсангиз. Клуб раҳбарияти ва мураббийлар штабининг ушбу йиғиндан кўнгли тўлдими? - Албатта, режалаштирган ишларимизни амалга оширдик. Белгиланган ўртоқлик учрашувлари ўтказилди. Тўғри, натижалар биз учун ижобий бўлмади. Лекин биз ушбу ўйинларда буни биринчи ўринга қўймагандик. Машғулотлар кунига икки маҳалдан ташкил этилди. Айниқса, ўтказилган 4та ўртоқлик учрашувидан энг сўнггиси бизга ҳар томонлама маъқул келди. Россия премьер-лигаси вакили «Амкар» жамоасига қарши кечган баҳс биз ўйлагандан ҳам яхши ўтди. Пермь жамоаси мураббийлари ўйинга асосий таркибни қўйишди. Гарчи 1:2 ҳисобида ютқазган бўлсакда, футболчиларимиз ўзларидан жуда яхши таассурот қолдиришди. Жисмоний тайёргарлик ва техник-тактик ҳаракатлари маромига етиб бораётгани кўзга ташланиб қолди. Умуман олганда, январь ойи учун бу жуда яхши ҳолат. Кечадан Тошкентда тайёргарликни бошладик. Энди асосий эътибор «Насаф» жамоасига қарши ўтказиладиган Ўзбекистон суперкубоги ўйинига қаратилади. Бу учрашув ҳам биз учун муҳим. Ўтган йилги суперкубокдаги хатолардан хулоса чиқарган ҳолда ижобий натижа қайд этишга ҳаракат қиламиз. - Шаржадаги йиғинда янги футболчилар қандай таассурот қолдиришди? Жамоа ўйинига мослашиб кетишдими? - Аслида, сафимизга қўшилган бу икки футболчини биз анчадан бери кузатиб келаётгандик. Уларнинг имкониятини олдиндан билардик. Шу боис, улардан мўъжиза ҳам кутмагандик. Суҳроб Бердиев ва Азим Аҳмедов ўзларини ижобий томондан кўрсата олишди. Аҳмедовни ҳимоя чизиғида синаб кўрдик. Азим ўзи учун нисбатан янги позицияда жуда яхши таассурот қолдирди. «Бухоро» жамоасидан таклиф қилинган ёш ҳужумчи Акобир Тўраев эса асосан захирадан майдонга тушди. - Азим Аҳмедов ҳимояда ўйнайдими ёки уни шунчаки синаб кўрдингларми? - Бу ҳақида гапиришга ҳали эрта. У ҳужум чизиғидан ташқари қолган позицияларда ўйнаб кўрган. Ҳимоя ҳам у учун янгилик эмас. Лекин такрор айтаман, ҳаммаси чемпионат бошланиши арафасида ҳал бўлади. - Кахи Махарадзе жамоа учун катта йўқотиш. Унинг ўрнини ким билан тўлдирмоқчисизлар? - Ярим ҳимояда ўйнаши мумкин бўлган 3-4 нафар футболчига эгамиз. Масалан, Жамшид Искандеров ҳам бемалол бу жойда ўйнай олади. Ундан кўнглимиз тўқ. Бошқа томондан, алмаштириб бўлмайдиган футболчининг ўзи йўқ. Қолган ярим ҳимоячиларимиз Кахининг ўрнини билдирмасликка ҳаракат қилишади. - Суҳроб Бердиевни қайси хислатлари учун таклиф қилдинглар? - У тезкор ўйинчи. Ҳам ҳужум, ҳам ярим ҳимоя чизиғида бирдек тўп суради. Ўртоқлик баҳсларида ҳам ёмон таассурот қолдирмади. - Игорь Сергеевнинг «Пахтакор»да қолиши ҳақида маълумотлар пайдо бўлди. Бу хабар қанчалик асосга эга? - Сергеев - «Пахтакор» футболчиси. Бу масала ҳамон очиқлигича қоляпти. Бир кунда вазият ўзгариб кетиши мумкин. Айни пайтда «Пахтакор» сафида тўлиқ куч билан янги мавсумга тайёргарлик кўряпти. Мана. Лобанов ҳеч ким кутмаганда легионер футболчига айланди. Бундай ҳолат нафақат Сергеев, балки бошқа футболчиларимизда ҳам содир бўлиши мумкин. - Унга Япониянинг «Санфречче Хиросима» клуби қизиқиш билдираётган эди. Бу таклиф ҳамон ўз кучида қоляптими? - Терма жамоанинг биринчи рақамли ҳужумчисига ҳамиша қизиқиш юқори бўлган. Бу жамоамизнинг ички сиёсати. Сергеевнинг трансферини кўриб чиқамиз. - Лобановнинг ўрнини ким билан тўлдирмоқчисизлар? - Никита Рибкин асосий таркибда ўйнашга лойиқ ва муносиб эканлигини исботлаяпти. Қолаверса, Темур Жўраевни ҳам жамоага қайтардик. У ҳам тажрибали дарвозабон, бир неча йил давомида «Пахтакор» шарафини ҳимоя қилиб келган. Темурнинг бой тажрибасига умид боғлаяпмиз. Шунингдек, ёшлар ва олимпия терма жамоамизнинг биринчи рақамли дарвозабонларини ҳам эсдан чиқармаслик керак. Улар бизнинг умидли тарбияланувчиларимиз ҳисобланишади. - Таркибда яна янги футболчилар пайдо бўлиши мумкинми? - Ҳамма нарса рўй бериши мумкин. Кузатувимизда кўплаб футболчилар бор. Лекин улар орасида легионерлар бўлмайди. - Иккинчи хориж йиғини Шаржада ташкил этилиши ҳақида айтилганди... - Бу йиғин ўтказилмайди. Янги мавсум стартига қадар Тошкентда машғулот ўтказамиз. Шу ерда ўртоқлик учрашувлари ташкил этилади. - Жамоа анъанавий ПФЛ кубогида иштирок этадими? - Ҳа, бу мусобақада қатнашамиз. Асосан ёшлар таркиби ва 1-лигадаги жамоамиз футболчилари ПФЛ кубогида иштирок этадилар. Асосий таркиб эса ОЧЛ ўйинига тайёргарлик кўради. - Ўзбекистон кубогининг қуръаси ҳақида қандай фикрдасиз? - Ўтган йилдан фарқли равишда бу сафар ярим финалда «Насаф» билан тўқнаш келамиз. Бу бир томондан яхши. Хилма-хиллик бўлиши керак. - Мураббийлар штабида ўзгариш рўй бермайдими? - Асосий жамоамизда деярли катта ўзгаришлар бўлмайди. Биринчи лигадаги жамоамизда Жасур Абдураимов ишлаяпти. Унга Артём Петросян ёрдам беряпти. Жамоа бошлиғи Шуҳрат Раҳмонқулов. Шунингдек, ёшлар лигаси ва 1-лигадаги жамоамизга ўтган мавсум якунида футболчилик фаолиятини тамомлаган Анвар Солиев ёрдам беради. К.АЛИМОВ суҳбатлашди, "ИнтерФутбол" газетаси - деб хабар бермоқда Stadion.uz нашри.


Чуст суви хакида хакикатни излаб. Сув ичишга яроклими ёки йук? – КУН УЗ\nГлавная / Жамият / Чуст суви хакида хакикатни излаб. Сув ичишга яроклими ёки йук?\n24.05.2019\tЖамият Comments Off on Чуст суви хакида хакикатни излаб. Сув ичишга яроклими ёки йук? 493 Показы\nЧустдаги адир багридан тортиб чикарилаётган сувнинг овозаси кандай килиб бутун Узбекистонга тез таркалганига хайрон колмай илож йук.\n«Минг бор эшитгандан бир марта курган маъкул» дейишади. Интернетда таркалган хабарларга аниклик киритиш учун уша жойнинг узига бориб маълумотлар олишга харакат килдик.\nНаманган вилояти, Чуст тумани адирлари ичидаги жойни бизга «Кодиробод» деб айтишди.\nМаълум булишича, «Чуст ижара» ММТП худудининг 25 контури дала майдонида Туракургон туман Есин кишлоги, Куккайрагоч махалласи худудидаги «Томчи замин» фермер хужалиги рахбари Абдусаттор Йулдошев тасарруфидаги 20 гектарли бог ва бошка экинларни сугориш учун 500 миллион сум маблаг сарфлаб, 350 метр чукурликда артезиан кудуги тушириб чикарган суви кутилмаганда шундай машхур булиб кетган. Миш-мишларда бу сув турли касалликларга, хатто саратонга даво булиши айтилди.\nБундан турт кун олдин биров юрмайдиган адирлик йули айни пайтда жуда гавжум. Автомашиналар ракамларига караб, бу ерда бутун Узбекистон худудидан мехмонлар борлигини курасиз.\nКир тепасидаги сув чикаётган жойга турт километр колганида машина ва одамлар учун тирбандлик бошланди. Атрофда кулида турли сув идишлари билан ёпирилиб адир тепасига интилаётган турли ёшдаги одамларнинг саногига етиб булмайди.\nОхири уша сув чиккан жойга етиб бордик. Эх-хе-е… Тумонат одам. Водий вилоятларини куйинг, Тошкент, Сирдарё, Жиззах, Самарканд хатто Коракалпогистондан сув олиб кетишга келганларни учратдик.\nАдир тепасидан фермер 350 метрдан кавлаб чикарган сув «насос» оркали тортилади. Бир-икки йил давомида чикаётган ва биров шифобахшлигини билмаган сув булоги хозир минглаб одамлар билан тулган. Электр насос юрганда сув чика бошлайди. Икки кун мобайнида икки марта сув берилибди. Факат бу ердаги минглаб одамларнинг тартибсиз харакатлари бизни хайрон колдирди.\nТепалик томон урмалаб чикаётган хар бир одам тугри навбатсиз, сув олиш учун булок олдига шошган. Бир пайт ускуна юриб, сув чикишни бошлаши билан бакир-чакир, ур-туполон ичида колиб кетдик. Худди, умрни узайтирувчи «оби хаёт»ни талашаётган одамларни кургандек буласиз.\nТурт-беш минг одам йигилган. Хамма уз «юксак маданияти»ни намойиш килиб, олдинга интиляпти.\nМахаллий ахоли, яъни чустликлар оз, тартибсизликни асосан мехмонлар келтириб чикармокда.\n«Сувнинг шифобахшлиги» кандай аникланди?\nЕридан «шифобахш»лиги айтилаётган сув чиккан «Томчи замин» фермер хужалиги рахбари Абдусаттор Йулдашевдан фикр сурадик.\n«Нафакага чиккач, «бог киламан» деб, адир ичидаги ташландик ерни хоким карорига асосан олиб, иш бошладим. Сув йук эди. Кудук казиб 350 метрдан чикардик. Шу сув билан экинларни сугора бошладик. Утган йили якин одамимиз келиб, сувдан оз-оз ичиб юрди. Унинг астмаси бор экан, тузалиб кетибди. Мен буни сувга эмас, жойнинг хавоси тозалигига йуйдим. Оёгида тузалмайдиган яраси бор одам хар утганда мана шу сувда ювиб турар экан. У хам тузалиб кетибди. Укамнинг юзида узок йиллардан бери давоси топилмаётган яра-чакаси бор эди. Яхши ният билан олиб бориб бердим. Бир хафта ювганди, пешанасидаги йигирма йиллик яра тузалиб кетди. Узимнинг дустим бор, юрак етишмовчилиги билан огрирди. Тинмай хансирарди. Шунга бир катта идишда олиб бориб бердим. Хозир тузалиб кетган, кетмон чопяпти.\nКискаси, сув таркибини аниклаш учун Тошкентдаги Минерология илмий-текшириш институтига олиб бордим. Улар, турт кунда тахлилларни чикаришибди. Менга, «сувингиз шифобахш экан, таркибида инсон учун шифобахш булган «Селен» минерал моддаси топилди», дейишди. Айтишларича бу инсон соглиги учун роса керакли минерал экан», дейди Абдусаттор ака.\nМутахассислар фикри: «Сув ичишга ярокли эмас…»\nЧуст туман давлат санитария-эпидемиология назорати маркази (ДСЭНМ) мазкур артезиан кудугидан олинган сув устида тахлиллар олиб борган экан. Биз тиббиёт муассасаси бош шифокори Зайлиддин Аноркуловга тахлил натижалари буйича мурожаат килдик.\n«Аввало, туманимиздан мана шундай шифобахш сув чикканидан хурсандмиз. Шов-шувли хабарлар таркалгач, ходимларимиз билан намуна учун сув олиб, лабораторияда тахлиллар утказдик. Кеча дастлабки хулосалар чикди. Унга кура, сувнинг айни пайтдаги каттиклиги ва лойкалиги, сульфат ва минераллар таркиби буйича давлат стандартларига тугри келмайди. Истеъмол учун яроксиз.\nХозир кушимча тахлиллар давом этяпти. Агар бу сувни кайта ишлаб каттиклиги юмшатилса, лойкалиги тиндирилиб, микроблар зарарсизлантирилса, гигиеник холати яхшиланиб, яроклилик сертификати олинса истеъмол учун рухсат берилади. Хозирги холатида ичиш эса ошкозон-ичак тизими касалланишига олиб келиши мумкин.\nМен узим якинларимга бу сувни истеъмол килишни тавсия этмасдим. Качонки, мазкур сув иншоотига тегишли ускуналар куйиб, тозалаб, тегишли гигиеник рухсатнома олиб, кадоклашганидан сунг истеъмол учун рухсат берган булардим», дейди у.\nНаманган вилоят Давлат санитария эпидемиология маркази хам сув таркиби хакида ижобий хулоса бермаган.\n«Сувнинг шифобахшлик хусусияти шошилинч хулоса бериладиган жихат эмас. Чунки у маълум бир касалликларга даво булса, бошка бир дардларни кузгаб юбориши ёки хар бир инсоннинг индивидуал курсаткичларига боглик булиши мумкин. Демак, ушбу сувнинг шифобахш хусусияти тугрисида хам чукур лаборатория текширувларидан утказилишидан ташкари, муолажа амалиётидаги куп йиллик тажрибалар натижаларига асосан хулоса бериш мумкин. Хозирча, бизнинг дастлабки тезкор текширувимиз натижаларига кура, артезиан кудугидан насос оркали тортиб олинаётган бу сув истеъмолга яроксиз эканлигини маълум килишимиз мумкин. Сувнинг таркибини чукур тахлил килиш тегишли илмий муассасалар хамкорлигида давом эттирилади», – деган марказ бош шифокори уринбосари А.Чулпонкулов.\nКуриб турганингиздек, хозирча сувнинг шифобахшлиги аник эмас, бу ердаги сув шифобахшлиги хакидаги гаплар факат фермернинг сузларига асосланган – сув у айтганидек чиндан хам беморлар дардига даво булганми, йукми буниси мавхум. Хатто сув соглик учун зарарли булиши ва уни истеъмол килиш ёмон окибатларга олиб келиши хам мумкин.\nОдамлар эса юзлаб, минглаб километрлар йул босиб, даво илинжида сувга интилишда давом этишмокда, дала уртасида чиккан сувга хосил булган навбатларнинг охири куринмаяпти. Бу ердаги тартибсизликка, юзага келаётган тикилинч холатларига хам эътибор йук.\nТана билан бирга рухиятимизни, маданиятимизни, одобимизни хам даволашимиз керакка ухшайди.\nУйлаймизки, тез кунларда Чуст суви билан боглик саволларга жавоб топамиз.


Жағ - Бу нима? - Онлайн Тиббий Энциклопедия MedLife.Uz\nЖағ – 1) жағ-оғизли ҳайвонлар ва Одамда – юз скелетининг бир қисми. Жағ эволюция жараёнида дастлаб балиқларда ҳосил бўлган. Тоғайли балиқларнинг тоғайдан иборат бирламчи жағи плакоид тангачалардан вужудга келади. Суякли балиқлар, сувда ва қуруқликда яшовчилар, судралиб юрувчилар ҳамда қушларда юқори ва пастки жағнинг кейинги қисмида иккиламчи жағ ҳосил бўлади. Суякли балиқлардан бошлаб юқори жағ иккиламчи ҳисобланади. Бирламчи юқори жағ бош скелетининг танглай қисмига силжийди; судралиб юрувчилар, қушлар ва сут эмизувчиларда тишларини йўқотади. Айрим ҳайвонлар жағ ида тишлар бўлмайди; улар ўрнига мугуз тумшуқ ҳосил бўлади (қушлар). Одамда юз скелетидаги энг йирик суяк. Юқори ва пастки Ж. ларга бўлинади. Юқори Ж. нинг альвеоляр ўсиғида ва пасткиси танасининг тепа қирраларида тишлар турадиган катакчлар бор. Юқори Ж. (бир жуфт) мураккаб тузилган бурун, кўз косаси ва оғиз бўшлиқларини ҳосил қилишда фаол қатнашади. Унинг танаси ва 4 та ўсиғи бор, чакка ости ва қанот-танглай чуқурларининг тузилишида иштирок этиб, юзнинг ҳамма суяклари билан бирлашади.\nПастки Ж. (тоқ] – жуда қаттиқ ва йўғон суяк. У чакка сулги билан бўғим тузиб бирлашади, оғизни очиб-юмиш ва ён томонга ҳаракат шу бўғимда бажарилади. Пастки Ж. суяги бағрида канал бўлиб, ундан томир ва нервлар ўтади. Юқори Ж. касалликларидан гайморит, пасткисида эса остеомиелит ва суяк синиши кўпроқ учрайди (яна қ. Тиш)\n2) ҳайвонларда озиқни тутиб туриш ва майдалаш функциясини бажарадиган аъзо. Бўғимоёқлиларда Ж. функциясини шаклан ўзгарган бош ўсимталари: оёқжағлар, мандиблапар, максиллалар, хемицералар, педипалплар (оёқпайпаслагичлар) бажаради.\nОитсга қарши кураш маркази


Депутат: Маданий мерос объектларига эътибор кучаяди\nЎзбекистон — бетакрор тарихий обидалар, асрларни қаритган маданий мерос объектларига бой ўлка. Мамлакатимизда 180 дан ортиқ халқаро сайёҳлик йўналишларининг 140 таси айнан тарихий-маданий мерос объекти билан боғлиқлиги ҳам бежиз эмас. Шу боис, уларни ҳар тарафлама муҳофаза қилиш, келажак авлодларга безавол етказиш давлатимиз сиёсатининг устувор йўналишларидан бирига айланган.\nБу яқинда Олий Мажлис Қонунчилик палатасида депутатлар томонидан Ўзбекистон Республикаси маданият вазири Бахтиёр Сайфуллаевнинг “Маданий мерос объектларини муҳофаза қилиш ва улардан фойдаланиш тўғрисида”ги Ўзбекистон Республикаси Қонуни ижроси ҳақида»ги ахборотини эшитув чоғида ҳам алоҳида қайд этилди.\nАммо, ҳозирда соҳада эришилаётган ютуқлар билан бирга, қатор камчиликлар ҳам мавжудлиги бу борада ҳали қилиниши лозим бўлган ишлар кўплигидан далолатдир. Хусусан, моддий маданий ва археология мероси объектларининг аксарияти таъмирталаб аҳволга келиб қолган. Оқибатда уларнинг сайёҳлик салоҳиятидан фойдаланиш имконияти мавжуд эмас. Маданий мерос объектларини реставрация ва консервация қилиш ишларига етарли даражада илмий-тарихий ёндашув йўқ.\nШу пайтга қадар моддий маданий мерос объектларининг ҳолати юзасидан доимий мониторинг олиб борилмагани. Натижада 310 та тарихий-маданий қимматга эга объектлар ҳалигача давлат ҳисобига олинмаган ёки маданий мерос объекти деб эътироф этилиши мумкинлиги масаласи ўрганилмаган.\nТанқидий-таҳлилий руҳда ўтган мажлисда парламент эшитуви юзасидан Ўзбекистон Республикаси Олий Мажлиси Қонунчилик палатасининг тегишли қарори қабул қилинди.\nХўш, қарор-ку, қабул қилинди. Энди нималар ўзгаради?\nБиринчидан, “Маданий мерос объектларини муҳофаза қилиш ва улардан фойдаланиш тўғрисида”ги қонун янги таҳрирда, тўғридан-тўғри амал қилувчи нормаларни назарда тутган ҳолда ишлаб чиқилиб, парламент Қонунчилик палатасига киритилиши мўлжалланмоқда.\nИккинчидан, Маданият вазирлиги республикамиз ҳудудидаги барча йўқолиб кетиш хавфи мавжуд бўлган моддий маданий мерос объектларининг рўйхатини тузади, уларни муҳофаза қилишнинг тезкор чоралари кўриш билан бирга барча тарихий-маданий обидаларни давлат ҳисобига олиш ишларини амалга оширади. Шунингдек, 1991-2018 йилларда моддий маданий мерос объектларининг рўйхатидан чиқарилган объектларни хатловдан ўтказилади.\nУчинчидан, маҳаллий ҳокимликларнинг бюджетларида кўплаб маблағ шаклланаётганини ҳисобга олиб, Қорақалпоғистон Республикаси Вазирлар Кенгаши, вилоятлар, Тошкент шаҳар ҳамда туманлар (шаҳарлар) ҳокимликларига “Маданий мерос объектларини муҳофаза қилиш ва улардан фойдаланиш тўғрисида”ги Қонуннинг жойларда ижросини тўлиқ таъминлаш вазифаси юклатилади.\nШуни алоҳида таъкидлаш керакки, парламент қуйи палатасидаги Ўзбекистон “Миллий тикланиш” демократик партияси фракцияси, партия Марказий кенгаши, ҳудудий партия ташкилотлари ва халқ депутатлари маҳаллий Кенгашлардаги партия гуруҳлари маданий мерос объектларини муҳофаза қилиш ва улардан фойдаланишни тартибга солувчи қонун ҳужжатлари ижроси устидан парламент, депутатлик ва жамоатчилик назоратини кучайтириб, доимий мониторинг олиб боради. Бу каби аниқ чора-тадбирлар, албатта, соҳада олиб борилаётган ишларнинг самарадорлигини янада оширишга ёрдам бериши шубҳасиздир.\n“Миллий тикланиш” партияси марказий кенгаши раиси ўринбосари,\n"Олтин мерос"нинг меросхўрлари ким? Ёки бир ярим аср аввал Наманганга илк техникани олиб кирган Қодирхўжа эшон уйининг бугунги аҳволи ҳақида\nМаданий мерос обьектлари, тарихий обидаларни сақлаш ва авайлаш билан шуғулланувчи ташкилотларнинг номи қоғозда бору иши умуман йўқлиги, айнан шу Қодирхўжа Эшон уйининг ўн йиллардан бери аянчли ҳолатда ётгани билан исботлаш мумкин. Наманганлик меценатнинг уйида хожатхона қурилишига ҳам бефарқ қаралди. Икки қаватли дўкон ва омборхона бунёд этилишига жамоатчилик ва мутасадди раҳбарлар бир неча йиллардан буён кўз юмиб келишмоқда. Қадриятлар авайлаш ҳақида маърузалар қиладиган муҳтарам имомларимиз ҳам бундай нохуш ҳолатларни кўриб кўрмасликка олиб келишаётганини қандай тушуниш мумкин?\nПалов ЮНЕСКОнинг номоддий маданий мероси рўйхатига киритилди\nЎзбек миллий таоми - палов ЮНЕСКОнинг номоддий маданий мероси рўйхатига киритилди.Бу ҳақдаги қарор қўмитанинг Аддис-Абебада ўтаётган навбатдаги йиғилишида қабул қилинди.\nэътибор объектларига мерос Маданий кучаяди Депутат\nНаманганлик ёш олим халқаро мукофотига сазовар бўлди 04.04.2018 12550


Мутаассиблик – ўз фикр-мулоҳаза ва дунёқараши тўғрилигига ўта қаттиқ ишониб, бошқа диний эътиқодларга муросасиз муносабатда бўлиш демакдир. Мутаассибликка йўлиққан шахс ёки гуруҳлар жамиятда беқарорликни вужудга келтиришга уринадилар.\nУ жамият, халқ, қолаверса, бир дин вакиллари орасида ҳурматсизлик, келишмовчилик, ўзаро адоват ва фирқачилик каби салбий омилларни келтириб чиқариши билан ҳам ўта хавфли хусусият касб этади. Зеро, мазкур иллатлар ҳар бир дин ва миллат келажагига тўсқинлик қилиш ва беқарорликни келтириб чиқариш учун етарли хавф-хатарга сабаб бўла олади.\nИслом дини мутаассибликка хайрихоҳлик билдирмайди. Аксинча, теран ўйлашга, бошқаларга нисбатан муросали бўлишга чақиради. Демак, бир фикрда қаттиқ туриб олиш ва уни бошқаларга мажбуран сингдириш шариат ман қилинган ишдир.\nБаъзи мусулмонлар ислом ҳукмларини тушунишда мутаассибона қарашларни ёқлаб, диний қарашларни тушуниш ва уларга амал қилишда ихтилоф чиқариб, ўз фикрини диндаги энг тўғри ҳамда асл исломий кўриниш санаб, ўзгаларга нисбатан кескин муносабатда бўлмоқдалар. Аслида, ислом дини пойдевори бағрикенглик ва енгиллик асосига қурилганини эслашимиз ўринлидир. Шу маънода, Имом Бухорий раҳматуллоҳ алайҳ Абу Ҳурайра розияллоҳу анҳудан ривоят қилган ҳадиси шарифда шундай дейилади: «Албатта, дин енгилликдир. Ким динда чуқур кетса, (дин) уни енгади. Бас, тўғри бўлинглар, яқин бўлинглар...». Шунингдек, Ибн Масъуддан ривоят қилган ҳадиси-шарифда: «Динда чуқур кетадиган (мутанаттиъийн)лар ҳалок бўлди. Динда чуқур кетадиганлар ҳалок бўлди. Динда чуқур кетадиганларлар ҳалок бўлди», – дейилади. (Имом Муслим ривояти).\n/ Ислом мутаассибликни қоралайди


Ислом шоир издошлари - Пахтакор овози\n14.06.2021 14.06.2021 039\nДЎМБИРА САДОЛАРИ ҚОРАТОҒНИ ҚУЧГАНДА…\nГўзал ва салобатли тоғлар қўйнидаги қадимий ва навқирон Тим қишлоғини баланд тоғ тепасидан туриб кузатганмисиз?! Айниқса, унинг сулув баҳор ва қорли қиш фаслларидаги гўзал манзаралари беихтиёр сизни мафтун этади. Мафтункор қишлоққа атоқли халқ бахшиси Ислом шоир Назар ўғлининг ҳам назари тушган. У тимликларнинг меҳмони бўлиб, дўмбира жўрлигида достон ва термалар айтиб, улар қалбларига завқу шавқ бағишлаган. Баъзан қишлоқ аҳли халқ бахшисининг ижод намуналарига берилиб кетиб, тунни тонгга улаган…\nАна шундай сирли ва сеҳрли учрашувларнинг бирида ўн олти яшар Мамай ўзи ясаган дўмбирасини кўтариб, Ислом шоирга пешвоз чиқиб, унга шогирд тушишини айтади. Ислом ота йигитчани Оқтошга таклиф этади. Шу тариқа ёш Мамай вақти-вақти билан шоир хонадонида бўлиб, унга уй юмушларида ёрдам бериш билан бир қаторда, унинг шогирдлари – Саъдулла бахши Хушвақтов, Омон шоир Қосимов, Қилич бахши Шукуровлар билан тўй-маросимларда қатнашиб, бахшичилик санъати сирларини ўрганади…\nОрадан йиллар ўтиб, сервиқор тоғлар бағридаги Тим қишлоқда Ислом шоир Назар ўғлининг садоқатли шогирди Мамай шоир дўмбира кўтариб, даврага чиқди, эл олқишига сазовор бўлди. Ўзбек халқ оғзаки ижодининг бебаҳо дурдоналаридан парчалар, кўплаб ўзи ижод қилган термаларини айтиб, халқ олқишини олди.\nШуни алоҳида таъкидлаш керакки, ўша пайтдаги “Қарнаб” хўжалиги хонадонларидаги тўй-маъракаларнинг кўпчилигига Мамай бахшини таклиф қилишарди. Даврабошилар аксарият ҳолларда “Ислом шоирнинг шогирди” дея эътироф этишарди уни. Ана шундай пайтларда у дўмбирасини қўлига оларкан, янада ғурурланиб, жўшиб кетарди.\nМамай бахшининг укаси Элибой Жумабоев билан ҳарбий хизматда бирга бўлганмиз. Эллик йилдан буён дўстмиз. Шу туфайли Мамай бахши билан ҳам қадрдон бўлиб қолгандик. Дўстим хонадонига меҳмон бўлиб борганимда албатта, Мамай бахши билан учрашиб, суҳбатлашардик.\nТимликлар жуда меҳмондўст. Меҳмон бўлиб борганимизда кўпинча биринчи бўлиб Мамай бахши уйига таклиф этарди. Бир пиёла чой устида гурунг қизиб кетарди. Шунда у қўлига дўмбирасини олиб, “Алпомиш”дан ёки “Орзигул”дан бошлаб юборарди. Дўмбира қўлдан қўлга ўтарди. Акаси Пардабой ва укаси Жўлибой, ўқитувчи Ҳикмат бахши Мусурмоновлар ҳам достон ва термалар айтишда Мамай бахшидан қолишмасликка ҳаракат қилишарди.\nМамай бахши умрининг сўнгги йилларида баракали ижод қилди. Унинг “Нурбулоқ наволари” деб номланган китоби босилиб чиқди. Китобдан ўрин олган “Бу Ватан”, “Дўмбирам”, “Ўзбегим”, “Қишлоғим”, “Кампирим”, “Мустақиллик муборак”, “Нон увоғи”, “Самарқанд” сингари термалари, “Ойсулув” достони замон нафасига йўғрилганлиги билан диққатга сазовордир. Мамай бахши бир қатор бахшиларга устозлик ҳам қилган. Ҳикмат бахши Мусурмонов, Хуррам бахши Эшмуродов, Дониёр бахши Эшмуродовлар шулар жумласидандир. Шунингдек, у бахши-шоирларнинг кўрик-танловларида иштирок этиб, совринли ўринларни қўлга киритган. Мамай бахши умр йўлдоши Махфират ая билан эллик йил бирга яшаб, етти нафар фарзандни тарбиялаб, вояга етказишди. Фарзандларидан Сайим отаси изидан бориб, эл ичида бахши номини олди. Эндиликда Мамай бахшининг сайроқи дўмбираси унинг ўғли Сайим бахши қўлида жаранглаётир.\nМуҳтарам Президентимиз ташаббуси билан кейинги йилларда халқ оғзаки ижодини кенг тарғиб этишга ва ривожлантиришга, шу жумладан, бахши-шоирлар ҳаётини чуқур ўрганишга, ижод қилаётганларга шарт-шароитлар яратиб беришга катта эътибор қаратилмоқда. Ана шундай эътибор туфайли Сайим бахши Эргашев айни пайтда Нуробод туманида ташкил этилган бахши-шоирлар мактабида йигирма нафар йигит-қизга бахшичилик санъати сирларини ўргатяпти. Сайим бахшининг тўнғич ўғли Илёсжон ҳам бобоси руҳини шод этиб, бахши-шоирлар тўгарагини ташкил этган. Отанинг кенжа фарзанди Исломжон ҳам яқинда Тошкентда Қори Ёқубов хотирасига бағишлаб онлайн тарзда ўтказилган ёш бахшилар танловида фахрли 2-ўринга сазовор бўлди. Тимликлар, Мамай бахшининг фарзандлари ва шогирдлари бахшининг 90 йиллигини нишонладилар.\nДарвоқе, ҳар гал Мамай бахши хонадонида бўлганимда бирор-бир достонни айтиш баробарида қўнғир мўйловини силаб қўйиб, илҳоми жўшиб кетадиган Ислом шоир Назар ўғлининг садоқатли шогирди Мамай бахши қиёфаси кўз ўнггимда намоён бўлади. У дўмбирасини маҳкам қучоқлаб, сервиқор тоғлар бағридан дадил чиқиб келаётгандай туюлади…


Бизнинг лотинчамиз қандай бўлади?\nЭлбошимиз Нурсултан Назарбаев лотин ёзувига асосланган қозоқ тили алифбосини тасдиқлади. Лотин графикасининг анча қулайликларини ҳисобга олган ҳамда бу жараён юртимиз равнақи учун катта йўл очиши, дунё миқёсидаги мамлакатлар билан рақобатга туша олиши учун янги имкониятлар туғдиришини инобатга олган халқ бу қарорни қўллаб-қувватлади.\nБиз, қозоғистонлик ўзбеклар ҳам “Дўстлик” ҳамжамияти мажлисида муҳокама қилиб, маъқулладик.\nАммо, олдимизда: Қозоғистондаги ўзбек тили, ўзбек мактаблари қайси ёзувга асосланади? Биз лотин графикасига қачон ўтамиз? Ўтган тақдирда ҳам қандай лотин ёзувини қабул қиламиз? – деган долзарб саволлар кўндаланг бўлди.\nУшбу масала “Дўстлик” ҳамжамияти қошида тузилган комиссия эътиборига ҳавола қилинди ва у муайян ишларни бажармоқда.\nБизнинг фикримизча, лотин графикаси бизга ўзбеклар учун ягона бўлиши керак. Ахир Туркманистон, Тожикистон, Қирғизистон ва Қозоғистонда яшовчи миллатдошларимиз лотин графикасини ўз ҳолича ўзгартириб олаверса, аҳвол нима бўлади? Бунинг устига ўзбек тилида ўқийдиган мактабларда ўқувчилар сонининг камайиб кетаётганлиги сир эмас. Бу ҳам долзарб масала.\nЯна бир масала: агарда ўзбек тилининг лотин графикасига ўтиши қозоқ тилидан кейинга қолса... нашрдан чиқадиган китоблар учун маблағнинг ҳам кечиктирилиш эҳтимоли бор. “Табиб табиб эмас, бошидан ўтган табиб”, деганларидек, ўзбек мактаблари учун бу таниш ҳолат (3-4 йиллаб китобсиз қолиб кетган вақтимизни назарда тутяпман). 1996-1997 йилларда лотин ёзувидан кирилл ёзувига, 10 йилликдан 11 йилликка ҳамда янги ислоҳотга ўтган даврларда китоб масаласи ўз вақтида ечилмай қолганди.\nАйтилган муаммоларни эътиборга олган ҳолда, ўзбек тилимиз Ўзбекистондаги лотин графикаси шаклини тўлиқ қабул қилса, шунингдек, ўзбек ва қозоқ тилларининг мазкур графикага ўтиш жараёни бир вақтда бажарилса, тилимизда кечадиган анча муаммолар ўз ечимини топар, яъни келажакда ЯМТ топшириш пайтида ўқувчиларимиз ўз вақтида қозоқ гуруҳлари билан биргаликда тест топшира олар эди, демоқчиман.\nҲозирги кунда Қозоғистон билан Ўзбекистон давлатлари ўртасида ўзаро келишув асосида кўп ишлар амалга оширилмоқда.\nИлгари барча ўқувчиларимиз Ўзбекистондаги олий ўқув юртларида таҳсил олиш имкониятига эга эди. Ана шу имконият икки давлат ўртасида яна тикланса, деган умиддамиз, чунки ҳозирги куннинг ўзида кўп мактабларда ўзбек тили, адабиёт ўқитувчиларининг танқислиги сезилмоқда. Фикримнинг ниҳоясида айтмоқчиманки, миллатимизнинг энг улуғ бойлиги ҳисобланган – она тилимизни софлигича сақлаб қолиш – олий бурчимиздир. Биз бу ишимиз учун авлод-аждодларимиз олдида жавоб берамиз.\nБулбул тилин куйга соламан.\nСени йўқотган куним, шубҳасиз,\nБизнинг мақсадимиз ҳам шу, тилимизни сақлаган ҳолда замондан ортда қолмаслик, халқимиз орасида ўзбек зиёлиларининг нуфузини юксалтиришдан иборатдир.\nҲ. АБДУВАЛИЕВ, Кентов шаҳар ўзбек этномаданият бирлашмаси раиси, 2018-06-03, 15:17 162


Абдулла Орипов. Юзинчи маъно (1977) | www.ziyouz.uz\nБош саҳифа МатбуотСовет даври матбуотиАбдулла Орипов. Юзинчи маъно (1977)\nБир кун бозорда кимдир Хўжа Насриддиннинг елкасига бор кучи билан тушириб қолибди. Насриддин орқасига қарабди. Шунда нотаниш киши ўсал бўлиб, узр сўрабди.\n— Кечирасиз, мен сизни Тошмат дебман.\n— Ҳечқиси йўқ, баъзан шунақаси ҳам бўлади, — тўнғиллабди афанди.\nНасриддин кечқурун чойхонада Тошматни кўриб қолибди-ю, узоқ ўйлаб ўтирмай ёнига бориб бор кучи билан мушт туширибди.\n— Нима гап? — ҳайрон бўлибди Тошмат.\n— Омонатингни ол, оғайни. Бозорда бир дўстинг мендан бериб юборган эди, — жавоб берибди афанди.\nМенимча, таржимоннинг вазифаси ҳам Насриддинникига ўхшаш — олинган зарбани худди шу даражадаги зарб билан етказа билиш.\nТаржима этилаётган асар тилини билишми?\nАлбатта, асл нусха тилини билиш таржимон учун катта шараф. Қанийди ана шундай таржимонлар кўп бўлса… Афсуски, ҳаёт бизнинг истакларимиз билан ҳаммавақт ҳам ҳисоблашавермайди. Бобил минорасини эса қандай бўлмасин қуриш керак. Таржимон бир неча тилни юксак малака билан таржима қила оладиган даражада билиши мушкул иш. Баъзан шундай бўлади: таржимон асл нусха тилини биладию, аммо бўш таржима қилади. Таржимон олим С. Иванов ажойиб тилчи, ўзбекчани яхши билади, унинг Навоийдан қилган таржималари малакали ва аслига тўғри. Бироқ нима бўлгандаям у фан кишиси. Ўзбек тилини билмайдиган Лев Пенковский эса Навоийнинг “Фарҳод ва Ширин”ини таржима қилди. Бу гапни “Лайли ва Мажнун”ни маҳорат билан ўгирган С. Липкин ҳақида ёки Н. Гребневнинг таржималари хусусида ҳам айтиш мумкин. Уларнинг тилни билмасликларини нозик психологик интуиция, шеърий таржима маданиятини пухта эгаллаганликлари ва умуман, шеърият қонуниятларини чуқур англашлари ювиб юборган.\nШундай қилиб, асл нусха тилини биладиган таржимонлар кам, таржимага эса эҳтиёж катта экан, бундай шароитда сатрма-сатр таржима орқали ўгириш тажрибаси ҳам қўл келади. Лекин сатрма-сатр таржима қилувчи киши ўз ишининг кўзини биладиган бўлиши зарур. Ачинарлиси шундаки, ижодкор таржимон учун “хом ашё” (подстрочник) тайёрловчи кишилар ҳам на асл нусха тилини ва на ўз тилларини чуқур ҳис этадилар. Ҳолбуки, улар асл нусха тилининг билағонлари ҳисобланадилар!\nАрманистон ҳақидаги шеъримда “Бош уриб Ереван дарвозасига” деган мисра бор. “Бош урмоқ” ўзбек тилида икки хил маънони англатади ва қайси маънони ифодалаётганини матн мазмунидан билиш мумкин. Сатрма-сатр таржима муаллифи эса уни “Бошим билан урдим Ереван дарвозасига” деб ўгирган. Бадиий таржимон шунда нима қилиши керак? Битта йўл бор — “эркин” ёндошиш.\nТаржимоннинг эркинлиги, менинг назаримда қатъий чегараланган бўлиши керак. Мен шундай эркинлик тарафдориманки, таржима қилинган асарни уни аслиятда ўқиган киши дарҳол танийдиган бўлсин (бу ўринда гап ўзимиз қатори шоирлар асарлари таржимаси ҳақида бораётир, ҳар қандай илтифот ортиқчадир). Эркинликнинг чегараси ана шу. Бу эркинлик чегарасидан чиққан ҳамоно исталган нарса юз бериши — ўртача асар яхши бўлиши, яхшиси эса расвога айланиши мумкин. Бизда: “Қозонда бори чўмичга чиқади”, дейишади. Таржимон қозонда йўқ нарсани бор қилса, бу ёмон. Лекин қозонда борини чиқара олмаслик минг чандон ёмонроқдир. Агар таржимада вазн, оҳанг, шеърий қаторлар ва услуб сақланмас экан, асар ўзининг миллий қиёфасини бутунлай йўқотади.\nТаржимада шеърий тилнинг табиийлигига қандай эришмоқ мумкин? Сўзма-сўз таржимада уни бериш мумкин эмас. “Ўзга тил” имкониятларини “ўз тилинг” имкониятларига алмаштириш билан ҳам иш битмайди. Учинчи маъқул йўлни топиш — таржима қилинаётган тилдан бадиий муқобилот ахтариш лозим. Бу эса ҳар гал янгидан ҳал қилинадиган ижод сиридир. Мисол тариқасида улуғ Бедил ҳақидаги бир ҳикоятни келтирмоқчиман. Бедилхонлар вақти-вақти билан унинг шеърларини ўқиш учун йиғилиб турганлар. Шундай гурунглардан бирида бедилхонлардан бири битга мисранинг 99 маъносини кашф қилишга муяссар бўлган. Унинг ғолиблигини ҳамма бирдай тан олган. Аммо, кечаси тушида Бедилнинг ўзи намоён бўлиб, унга миннатдорчилик билдиргач, мисранинг юзинчи маъносини айтиб берган.\nЭнди ижод сирларини қўйиб, том маънодаги аниқлик ҳақида сўзлашайлик. Гап таржима объекти танлаш хусусида бормоқда. Ҳар бир ижодкор, албатта ўз асарининг бошқа тилга ўгирилишини хоҳлайди. Умидли дунё, дейдилар. Аммо ростини айтганда, барча ёзувчиларни ҳам бунга лойиқ деб бўлмайди. Хўш, нима қилиш керак?\nЁзувчилар уюшмалари қошида холисона иш кўрадиган, таржимага арзирли ишларни танлаб, таржималарнинг сифатини назорат қилиб турадиган, энг асосийси, “уддабуронлар ва товламачилар”нинг кавушини тўғрилаб қўядиган Бадиий кенгаш тузилса яхши бўларди.\nҲар ҳолда таржима сифати масаласи ҳозир оғир аҳволда бўлиб, жиддий аралашувни талаб қилади. Баъзан асарларингни шундай ўгиришадики бошқа тилда чиққанидан хафа бўлиб кетасан, ҳатто. Москвада нашр этилган тўпламимдаги шеърлардан бирида Олимхон ва Раҳимов номлари тилга олинади. Олимхон — Бухоронинг сўнгги амири, Раҳимов эса — биринчи ўзбек генерали. Таржимада (хайриятки, корректурада уни тузатишга улгурдим) амир Олимхон — “олим бобо”га, пиёда қўшин генерали С. Раҳимов — “учувчи”га айланган?\nТаржимачилик хайрли иш. Аммо асарларимизнинг бўш ва умри қисқа таржималарини чоп қилдирилишига лоқайд бўлмаслигимиз, бефарқ қарамаслигимиз керак. Энди ёш ва талантли таржимонларни тайёрлаш, уларнинг сафини кенгайтириш тўғрисида жиддий бош қотириш жуда зарур. Умуман таржимачиликка ижодиётнинг биринчи даражали масалаларидан бири сифатида қараш, унинг такомили учун аниқ тадбирлар белгилаш вақти келди.\n“Ўзбекистон маданияти”, 1977 йил 7 январь.\n← Аввалги Аввалги Толибжон Низомов. Вақтни бўшлиққа жойлаш санъати\nКейинги → Кейинги: Юнус Ражабий (1897-1976)


Тарбия – муштарак вазифа - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nТарбия – муштарак вазифа\nЧоп этилган 14 Декабр 2017\tКӯришлар: 830\nИнсон ўзининг жамийки бойликларини ҳалол меҳнати туфайли топади. Шу боисдан жаҳондаги барча халқларнинг меҳнат борасида кўпгина мақолалари мавжуд. Уларда меҳнат ва меҳнатсеварлик ғояси марказий ўринларни эгаллайди. Жумладан: «Гўзаллик ҳуснда эмас, меҳнатда», «Дарё сувини баҳор тоширар, одам қадрини меҳнат оширар», «Роҳатнинг онаси - меҳнат»…\nБолаларнинг меҳнат қилиши уларнинг ҳар томонлама камол топишида\nкатта аҳамиятга эга. Шунинг учун ҳам, болани ёшлигидан меҳнатга ўргатиб бориш ва унга меҳнат кўникмаларини сингдириш ҳар бир ота-она ва ўқитувчининг муҳим вазифаси ҳисобланади.\nОилада меҳнат тарбияси тўғри йўлга қўйилса, болаларда меҳнатга қизиқиш туғилади, меҳнат қилиш жараёнида боланинг диққат эътибори ортади, чунки ҳар қандай иш боладан диққат, эътибор, зийракликни талаб қилади. Болалар меҳнат қоидасига риоя қиларкан жисмоний жиҳатдан чиниқади, меҳнат ҳаракатларини бажариш натижасида чаққон, дадил ҳаракат қиладиган, ўзларида ишонч, кўникма ҳосил бўлади. Болада ўз кучига ва имкониятларига ишонч ҳисси ҳам тарбияланиб боради.\nУлуғ рус педагоги К.Д. Ушинский: -Инсон шахсан меҳнат қилмай туриб, илгари бора олмайди, у орқага кетишга мажбур бўлади, -деб тўғри таъкидлаган.\nБолада меҳнатсеварлик, жамоа бўлиб меҳнат қила билиш, кишилар меҳнатини қадрлаш каби хислатларни тарбиялаш оиладан бошланади. Кишидаги меҳнатсеварлик қандайдир тасодифий ёки туғма равишда эмас, балки инсоннинг бошқа маънавий сифатлари каби маълум ижтимоий шароит, муҳит таъсирида вужудга келади. Бундай муҳитнинг дастлабкиси, шубҳасиз, оилада шаклланади, бола туғилгандан сўнг, мактаб ёшига етгунча, мактабга боргандан кейин ҳам кўп вақтини оилада ўтказади. Оиладаги уй-рўзғор ишларига: уй супуриш, идиш-товоқларни ювиш, чангларни артиш, гулларни парваришлаш, укаларига қараш, кичик нарсаларни ювиб тозалаш каби ишларга фақат қиз болалар жалб қилиниб, ўғил болаларни бундай ишларни бажаришдан озод қилиш одати ҳали ҳам учраб туради. Одатда бундай ишлар уйда кўпинча қиз болаларга юклаб қўйилади. Натижада қизлар кун бўйи турли ишлар билан банд бўлганликлари туфайли, дарс тайёрлаш ва ўйнаш учун мутлақо вақтлари қолмайди. Менинг фикримча, меҳнатни қиз ва ўғил болалар ўртасида бундай тақсимлаш жуда ҳам зарарли, чунки бола уйда бундай ишларни кўриб, бу ишлар аёлларга тегишли деган хулосага келади. Бунинг зарарли томони шундаки, ўғил бола меҳнат қилишга одатланмай ҳавойи бўлиб ўсади.\nАгар уй ва мактабда юқорида қайд қилинган ишларни ўғил болалардан ҳам талаб қилсак, ўғил болалар аёллардан ўзини устун қўймайди. Рўзғор ишларида оналари ва опа-сингилларига ёрдам беришга интилиш ва уларни ҳурмат қилиш каби ҳисси шакллана боради. Оилада болаларни ўз-ўзига хизмат қилишга одатлантириш меҳнат тарбиясининг жуда муҳим шаклларидан. Бола ёшлигидан меҳнатга одатланиб борса, бу унинг бугунги ҳаёти учун ҳам фойдали бўлади.\nШунинг учун болаларнинг бирдан бир бахт манбаи бу меҳнатдир. Лекин ота-оналар бунга эътибор беришмайди. Болаларни меҳнат орқали садоқатга, ҳалолликка, турмушнинг оғир енгилликларига кўниктириш ўрнига қўлларини совуқ сувга урдирмай, болани эркалатиб, талтайтириб ўстирадилар. Натижада бундай болалар ширин оила қуришга яроқсиз бўлиб қолади. Бундай калта ўйлайдиган ота-оналар яхшилик қиламан деб, фарзандларига жабр қилиб қўйганликларини ўзлари сезмай қолишади.\nҲар бир бола ўз бахтини ҳалол меҳнати, одамийлик фазилати, жамият ишларига жонкуярлиги, катталарга беғараз хизмати, кичикларга олийжаноб шафқати, Ватанга ва халқига садоқати билан обрў топади.\nПанж ноҳиясидаги 28-ўрта умумтаълим муассасаси директор ўринбосари.\nБугун: 23-01-2020 02:02:49


Ҳиллари Клинтон ва Дональд Трампнинг илк теледебатлари натижаси маълум бўлди\n19:34 / 27.09.2016\nНью-Йорк яқинида жойлашган Хофстр университетида АҚШ президентлигига номзодлар - Дональд Трамп ва Ҳиллари Клинтон иштирокидаги илк теледебатлар бўлиб ўтди. Тадбир 90 дақиқа давом этди, бу вақт ичида номзодлар мамлакатга фаровон ҳаётни қандай қилиб қайтариш, бундан буён қайси йўналишда ривожланиши кераклиги ва хавфсизлик билан таъминлашга доир қарашлари билан ўртоқлашишди.\nCNN телеканалининг сўровнома натижаларига кўра, аҳолининг 62 фоизи Клинтонни, 27 фоизи эса Трампни дебатлар ғолиби, деб ҳисоблаши маълум бўлди. Номзодларнинг кейинги дебатлари 9 ва 29 октябрда бўлиб ўтиши режалаштирилган. АҚШ президенти сайловлари жорий йилнинг 8 ноябрида бўлиб ўтади.\nДемократлар партияси номзоди Ҳиллари Клинтон турмуш ўртоғи, АҚШнинг 42-президенти Билл Клинтон билан\nАҚШ президентлигига Республикачилар партияси номзоди Дональд Трамп турмуш ўртоғи Мелания Трамп билан\nМелания Трамп ва Билл Клинтон - АҚШ президентлигига номзодларнинг турмуш ўртоқлари.\nАҚШ сайловлар сўровнома дебатлар


Тошкентдаги "Ўзбекистон" меҳмонхонаси сотилди — Review.uz\nТошкентдаги "Ўзбекистон" меҳмонхонаси сотилди\n"Otel Uzbekistan" МЧЖ ҚКнинг 80,13 фоиз давлат улушини сотиб олиш бўйича "Bashan investment group pte ltd" (Сингапур) компанияси 4 юлдузли меҳмонхона ташкил этиш таклифи билан тендердан ютиб олди.\nТошкентдаги "Ўзбекистон" меҳмонхонасидаги давлат улуши сотилган. Бу ҳақда Давлат активларини бошқариш агентлиги матбуот хизмати хабар қилди.\nВазирлар Маҳкамасининг 2018 йил 14 августдаги "Меҳмонхона соҳасига қўшимча инвестицияларни жалб этиш чора-тадбирлари тўғрисида" 661-сон қарорига мувофиқ, "Otel Uzbekistan" МЧЖ ҚКнинг 80,1 фоиз давлат улуши оммавий савдоларда сотилиши белгиланган.\nШунга мувофиқ, агентлик "Otel Uzbekistan" МЧЖ ҚКнинг 80,1 фоиз давлат улуши дастлаб 33 млн долларга танлов савдолари орқали сотувга чиқарилган эди.\nа) 2 йил муддатда 100 млрд. сўм инвестиция киритиш;\nЮқорида кўрсатилган нархда (33 млн. доллар) талабгорлардан мурожаат тушмагани сабабли, давлат улушининг бошланғич нархи президентнинг 2014 йил 3 июлдаги "Давлат мулки объектларини кичик бизнес ва хусусий тадбиркорлик субъектларига сотиш борасидаги қўшимча чора-тадбирлар тўғрисида" ПҚ–2200-сон қарорига асосан, 10 фоиздан босқичма-босқич 30 фоизгача пасайтирилган ҳолда 23,1 млн. доллар нархида танлов савдоларига чиқарилди.\n"Давлат активларини бошқариш агентлиги томонидан салоҳиятли инвесторларни жалб этиш мақсадида меҳмонхона бизнеси ва туризм соҳасида фаолият юритаётган Буюк Британия, Туркия, Бирлашган Араб Амирликлари, Сингапур давлатларининг бу соҳадаги таниқли кампаниялари билан музокаралар олиб борилди.\nМузокаралар якуни бўйича якуний таклиф берган 6та компанияларнинг таклифлари ўрганиб чиқилди.\nЎрганиш натижалари бўйича, "Otel Uzbekistan" МЧЖ ҚКнинг 80,13 фоиз давлат улушини сотиб олиш бўйича "Bashan investment group pte ltd" (Сингапур) компаниясининг – 24 ой мобайнида 23,2 млн доллар тўлаш, 1,5 йил ичида 100 млрд сўм инвестиция киритиш ва 4 юлдузли меҳмонхона ташкил этиш таклифи Давлат тендер комиссияси томонидан маъқулланди", дейилади хабарда.\nУшбу қарорга асосан, агентлик ва Сингапур компанияси ўртасида шартнома имзоланган.


Қозоғистон 1500дан зиёд чет элликларга ишлаш учун рухсатнома беришдан бош тортди\n10 Март 2020 15:19\nNUR-SULTAN. Kazinform – Қозоғистон 1500дан ортиқ хорижий ишчи кучларига ишлашга рухсатнома беришдан бош тортди. Бу ҳақда Ҳукумат уйида бўлиб ўтган матбуот анжуманида ҚР Меҳнат ва аҳолини ижтимоий ҳимоя қилиш вазири Биржан Нуримбетов маълум қилди, деб хабар беради Kazinform мухбири.\nВазирнинг сўзларига кўра, ҳозирги кунда мамлакатда ишлаётган чет эл ишчи кучлари дунёдаги коронавирус вируси туфайли ҳар куни назорат қилинмоқда.\n«Бугунги кунда юртимизда 19 мингдан ортиқ чет элликлар рухсатнома асосида ишламоқда. Шу жумладан, 1, 2 ва 3 тоифадаги давлатларнинг аввалдан юртимизда ишлаб келаётган 7 260 фуқароси бор. Феврал ойида юртимизда ишлаш учун рухсатнома олишга 1543 нафар чет эл фуқароси ариза берган. Уларга энди рухсат берилмайди. Ушбу уччала тоифадаги фуқаролар учун рухсатнома тўхтатилди. Мамлакатимизда ишлайдиган уч тоифадаги давлатларнинг 7000дан ортиқ фуқаролари, агар улар уйларига бориб келишни хоҳлашса, Қозоғистонга қайтиб кира олмайди. Бу талаб», - деди Биржан Нуримбетов.\nЭслатиб ўтамиз, яқинда Қозоғистон бош санитарининг мамлакатда коронавирус инфекциясининг олдини олишни кучайтириш тўғрисидаги қарори эълон қилинган эди. Фуқаролари коронавирус олиб келиши мумкин бўлган давлатлар 3 тоифага ажратилган.


ОТБ темир йўлни электрлаштириш лойиҳасига 80 миллион доллар қарз беради\n04 август 2020, Тошкент вақти: 12:54\nОсиё тараққиет банки Поп, Наманган ва Андижон йўналишидаги 145 километрли темир йўлни электрификациялаш учун 80 миллион доллар қарз беради. Бу ҳақда банк матбуот хизмати маълум қилди.\nХабарда айтилишича, мазкур йўналиш Марказий Осиё минтақавий иқтисодий ҳамкорлиги дастури 2-йўлакчасининг бир қисми ҳисобланади.\nДастурда 2-йўлакчада жойлашган Озарбайжон, Марказий Осиё давлатлари ва Хитой ўртасидаги савдо алоқаларини ривожлантириш назарда тутилади.\nМазкур дастур доирасида темир йўллар экологияси ва хавфсизлигини яхшилаш ҳам режалаштирилган. Лойиҳанинг амалга оширилиши оқибатида ҳавога корбанад ангидрид чиқариш йилига 10 минг тоннага қисқаради.\nМазкур лойиҳанинг умумий қиймати деярли 177,5 миллион долларни ташкил қилади. Бу маблағнинг деярли 97,5 миллиони Ўзбекистон ҳисобига тўғри келади.


2013 йилги қарор асосида бузилсин¸ деб фармон чиқарилган темир гаражлар икки кун ичида бузилиб¸ металлоломга топширилган эди.\nТошкент ҳокими ўз қарорини ўзи бекор қилди\nТошкент шаҳар ҳокимининг 2013 йил 8 апрелидаги 314-сонли қарорини бекор қилиш ҳақида 2014 йил 13 январь куни қабул қилинган 46-сонли янги қарори Тошкент шаҳар ҳокимлиги расмий саҳифасида эълон қилинди.\nСайтга қўйилган ҳужжатда ëзилишича¸ шаҳар ҳокими ўз аввалги қарорини Тошкент шаҳар прокуратураси 2013 йилнинг 31 декабрь куни киритган протест асосида бекор қилган.\n13 январь куни пойтахт ҳокими имзо чеккан қисқа ҳужжат матнида “Тошкент шаҳрида автомототранспорт сақлаш қурилмаларини ободонлаштириш ва шаҳарсозлик қоидаларига мувофиқ тартибга келтириш тўғрисида”ги 314-сонли қарор бекор қилинсин” дейилган. Айни пайтда янги қарорда¸ туман ҳокимликлари¸ Архитектура ва қурилиш бош бошқармаси¸ Ер ресурслари ва давлат кадастри бошқармасига тегишли ҳужжатларни мазкур қарорга асосан мувофиқлаштириш вазифаси юклатилган.\nТошкент ҳокими темир гаражларга уруш эълон қилди\nШаҳар ҳокимининг 2013 йилнинг 8 апрелида қабул қилган қарори пойтахтдаги хусусий гаражларни бузиб¸ улар ўрнида замонавий стардартларга мос келиши иддао қилинган автомобил турар жойлари қуришни назарда тутади.\nМазкур қарор асосида Тошкент бўйлаб¸ асосан¸ металл гаражларни қисқа муҳлат ичида бузиш бошланди ва ҳокимлик берган муддат ичида гаражини бузиб¸ ерини тозалаб бермаган оилалар гаражи мажбуран бузилиб¸ металлоломга топширилди¸ гаражи бузилганларга ҳеч қандай товон пули тўланмади.\n2013 йилда гаражи бузилган Нигора опа бу жараëнни шундай тасвирлайди:\n- Икки кун ичида гаражларни бузинглар, бўлмаса суриб ташлаймиз, булдозер билан дейишди. Сразу бориб буздик. Гараж ўрнига жой берамиз деган гап бўлгани йўқ. Олиб кетинглар, гараж мумкин эмас, деди фақат¸ дейди икки кун ичида қиймати 3500 АҚШ долларига тенг темир гаражини бузиб ташлашга мажбур қолган шаҳарлик оила бекаси.\nШаҳар ҳокими қароридан туман ҳокимлиги бехабар ëхуд Тошкент ҳокимликларида Интернет йўқ...\n31 январь куни Озодлик мухбири Тошкент шаҳридаги икки йирик туман ҳокимлигининг айнан 314-сонли аввалги қарори ижроси учун масъул бўлган расмийлари билан боғланиб¸ бу қарорнинг бекор қилинишидан сўнгги вазият юзасидан изоҳ сўради.\nАммо иккала туман ҳокимлиги расмийси¸ шаҳар ҳокими ўз эски қарорини бекор қилгани ҳақида эшитгани¸ аммо янги қарор ва унинг ижросига доир ҳужжатларни ҳали кўрмаганини билдирди:\n- Мен ҳам эшитдим шунақа қарор чиққанини¸ лекин ҳали қўлимга олганим бор. Сизда бўлса¸ олиб келинг¸ бир кўрай. Ҳозир нима қилишни билмай бошимиз қотиб ўтирибди¸ деган Тошкент туманларидан бири ҳокимлигининг гаражлар учун масъул ходими¸ шаҳар ҳокимлигининг расмий Интернет саҳифасида бу қарор матни қўйилгани ҳақидаги гапга ажабланиш билан жавоб қайтарди.\n-Олдимда компютер турибди¸ лекин Интернетга уланмаган. Шунинг учун ҳокимлик сайтига кира олмайман. Ўзи гаражлар бузилиши бошлангандан бери ҳеч ким пул тўламай қўйди ва биз ойликсиз ўтирибмиз¸ дея шикоят қилди туман ҳокимлигининг гаражлар бўлими мутасаддиси.\nБошқа туман расмийси эса¸ 314-қарорнинг бекор қилинганига оид қарор ижроси қандай бўлишига оид ҳеч қандай маълумот бера олмаслигини таъкидлади:\n- Биз ҳам буни эшитдик¸ Интернетда ўқидик. Лекин на бу қарор ва на унинг ижросига оид фармойиш бизга келмади ҳали. Шунинг учун ҳозиргача бузилмаган гаражлар бузилмайди¸ деб айта олмайман. 20 февралларда телефон қилсангиз¸ унгача балки аниқ гап бўлар¸ деди Тошкент шаҳри туманларидан яна бири ҳокимлиги расмийси.\n"Қолган гаражлар бузилмайди!"\nТуман ҳокимликларининг тегишли мутасаддидлари шаҳар ҳокимининг Ўзбекистон расмий Интернет сайтларида эълон қилинган қарорини кўрмаганини рўкач қилиб турган бир пайтда¸ Тошкент шаҳар ҳокимлиги расмийси¸ бу қарор расмий саҳифада эълон қилингани ва шу асосда гаражларни бузиш жараëни ҳам¸ янги автостоянкалар қуриш ҳам тўхтатилганини билдирди.\n- Бузилишлар янги қарор билан вақтинча тўхтатилди. Лекин энди ҳар бир туман ҳокимлиги шаҳар ҳокимининг 46-қарори асосида бузиладиган гаражлар ва қурилиши режаланган стоянкалар рўйхатини қайта кўриб чиқади ва ўзининг қарорини чиқаради. Шаҳарда қолган гаражларни бузиш учун шаҳар ҳокими энди 13 январь кунги 46-қарорини бекор қилиши керак бўлади. Унгача¸ ҳеч ким гараж бузилсин¸ деган фармойиш бера олмайди¸ деди Тошкент шаҳар ҳокимлигининг ўзини таништирмаган расмийси.\nТошкент шаҳар ҳокимининг 2013 йилги 314-сонли қарорига илова қилинган режага мувофиқ¸ 2013 йилда пойтахт бўйича 23 073 та¸ 2014 йилда эса 17753 та замонавий автомототранспорт турар жойлари қурилиши мўлжалланган эди.\nБу рақамлардан пойтахтдаги гаражларнинг 60 фоиздан ортиғи 2013 йил давомида бузиб ташлангани¸ аммо қолганларини бузиш 2014 йилга қолгани англашилади.\nШаҳар ҳокими аввалги қарорини бекор қилиш ҳақидаги янги қарорини яна ўзи бекор қилмагунича¸ бузилмай қолган бу гараж эгалари нафас ростлаб туришлари мумкин¸ дейди Тошкент ҳокимлигининг Озодлик суҳбатлашган расмийси.


Ўзбекистонлик таэквондочилар Голландиядаги халқаро турнирда совриндор бўлишди\n22:02 / 14.03.2016\nГолландиянинг Эйндховен шаҳридаги “Indoor Sportcentrum Eindhoven” мажмуасида ўсмирлар, ёшлар ва катталар ўртасидаги G1 туркумига кирувчи мавсумнинг навбатдаги йирик турнири – 43-Lotto Dutch Open-2016 мусобақаси якунланди.\nУшбу нуфузли мусобақада жаҳоннинг энг етакчи ҳисобланган 1100 нафардан ортиқ таэквондо усталари қаторида Ўзбекистон терма жамоаси таэквондочилари ҳам катта таркиб билан иштирок этди.\n-87 кг вазн тоифасида даянга чиққан ҳамюртимиз Жасур Бойқўзиев мусобақанинг бронза медалига сазовор бўлди.\n+68 кг вазнда даянга чиққан Светлана Осипова олтин медални қўлга киритди. Энг оғир +87 кг вазн тоифасида амалдаги жаҳон чемпиони Дмитрий Шокин финалгача мағлубиятсиз етиб бориб, кумуш медал билан тақдирланди. Бу ҳақда olamsport.com хабар қилган.\n-74 кг вазн тоифасида ўз имкониятини синовдан ўтказган Никита Рафалович эса халқаро турнирнинг бронза медалини қўлга киритди.\nЭслатиб ўтамиз, Эйндховен даянларида Ўзбекистон спорт шарафини қизлардан Светлана Осипова (+68), Нигина Ражабова (-46), Гўзал Норбобоева (-53), Назокатхон Нажмиддинова (-53), Заря Қосимова (-53), Дилфуза Холбўтаева (-62), Нигора Турсунқулова (-67) ҳимоя қилишди.\nЭркаклар терма жамоаси таркибидан эса Валентин Хегай (-54), Тимурбек Ўролов (-58), Шаҳбоз Шофайзиев (-68), Никита Рафалович (-74), Максим Рафалович (-80), Жасур Бойқўзиев (-87), Дмитрий Шокин (+87) жой олишганди.


НАТО ДАВЛАТЛАРИ АҚШНИНГ ЭРОН ҲУЖУМИГА ЖАВОБИНИ КУТМОҚДА - AUZ.UZ\nНАТОга аъзо давлатлар Эроннинг Ироқдаги Америка базаларига берган ракета зарбаларига нисбатан АҚШнинг жавобини кутмоқда. Бу ҳақда «ТАСС» Брюсселдаги манбасига таяниб хабар берди.\n«Европалик иттифоқчилар Вашингтоннинг жавобини кутмоқда, альянс шундан сўнг муносабат билдиради», — деди у.\n«АҚШ Эрон борасида НАТО билан маслаҳатлашмасдан сўнгги авиазарбалар каби ўз билганича қарорлар қабул қилмоқда. Бундан шароитда альянс Вашингтонннинг жавобини кутади», — дейди яна бир дипломат.\n8 январь, сешанба куни Брюсселда НАТО кенгашининг шошилинч йиғилиши бўлиб ўтди. Йиғилиш натижаларига кўра, НАТО бош котиби Эроннинг барча иттифоқчилари генерал Қосим Сулаймонийнинг ўлимига нисбатан жавоб қайтаришда Эронни босиқликка чақирганини билдирди. У журналистларнинг АҚШ ҳам босиқликка чақирилгани борасидаги саволига жавоб бермади.\nНАТОга аъзо қатор давлатлар сешанба куни ташкилотнинг Ироқдаги ноҳарбий миссияси таркибидаги ўз ҳарбийларини эвакуация қилишни бошлади. Миссия доирасида альянснинг турли мамлакатларидан келган 500 нафар инструктор ироқлик ҳарбийларни ўқитган эди.